text:
Botša batho ditaba tše dibotse tša botho bjo bogolo bja Modimo
“[Hlatsela] ka botlalo ditaba tše dibotse tša botho bjo bogolo bja Modimo.”—DITIRO 20:24.
DIKOPELO: 101, 84
1, 2. Moapostola Paulo o ile a bontšha bjang gore o be a leboga botho bjo bogolo bja Modimo?
MOAPOSTOLA Paulo o be a ka bolela ka kgodišego gore: ‘Botho bjo bogolo bja Modimo bjo a bego a bo lebišitše go nna ga se ya ba bja lefeela.’ (Bala 1 Bakorinthe 15:9, 10.) Ka ge Paulo a kile a tlaiša Bakriste, o be a tseba gabotse gore Modimo ga se a mo lebalela ka gobane a šomile ka thata goba gore seo se be se mo swanetše.
2 Ge Paulo a be a le kgauswi le go hwa, o ile a ngwalela mošomigotee le yena e lego Timotheo gore: “Ke leboga Kriste Jesu Morena wa rena, yo a mphilego matla, gobane o mpone ke botega ka go nkabela bodiredi.” (1 Tim. 1:12-14) Bodiredi bjo Paulo a bolelago ka bjona mo ke’ng? Paulo o ile a botša bagolo ba phuthego ya Efeso seo bodiredi bjoo bo bego bo se akaretša, ge a be a re: “Ga ke tšee moya wa ka o le bohlokwa go nna, ge feela nka fetša tsela ya ka le bodiredi bjo ke bo amogetšego go Morena Jesu, gore ke hlatsele ka botlalo ditaba tše dibotse tša botho bjo bogolo bja Modimo.”—Dit. 20:24.
3. Paulo o ile a newa bodiredi bofe bjo bo kgethegilego? (Bona seswantšho se se lego mathomong a sehlogo.)
3 Ke ‘ditaba dife tše dibotse’ tše Paulo a bego a di bolela tšeo di bego di hlatsela gore Jehofa o bontšha batho botho bja gagwe bjo bogolo? O ile a botša Bakriste ba Efeso gore: “Le kwele ka bolaki bja botho bjo bogolo bja Modimo bjo ke bo neilwego ka baka la lena.” (Baef. 3:1, 2) Paulo o be a laetšwe gore a botše batho bao e sego Bajuda ditaba tše dibotse e le gore le bona ba be gare ga bao ba biditšwego go ba boteeng le Kriste ge a tla be a buša legodimong. (Bala Baefeso 3:5-8.) Ka ge Paulo a ile a phetha bodiredi bjoo ka mafolofolo, o beetše Bakriste lehono mohlala o mobotse e bile o hlatsetše gore botho bjoo Modimo a mmontšhitšego bjona “ga se ya ba bja lefeela.”
NA BOTHO BJA MODIMO BO A GO TUTUETŠA?
4, 5. Ke ka baka la’ng re ka re ‘ditaba tše dibotse tša Mmušo’ ke ditaba tše dibotse tša “botho bjo bogolo bja Modimo”?
4 Mehleng ye ya bofelo, batho ba Jehofa ba laetšwe gore ba bolele “ditaba tše tše dibotse tša Mmušo . . . lefaseng ka moka gore e be bohlatse go ditšhaba tšohle.” (Mateo 24:14) Molaetša wo re o botšago batho le wona ke “ditaba tše dibotse tša botho bjo bogolo bja Modimo” ka gore ditšhegofatšo ka moka tšeo re tlago go di hwetša ge go buša Mmušo wa Modimo di tla ba di tlišwa ke Jehofa ka botho bjo a re bontšhitšego bjona ka Kriste. (Baef. 1:3) Na o ekiša Paulo ka go leboga botho bjo bogolo bja Jehofa ka go botša batho ba bangwe ditaba tše dibotse ka mafolofolo?—Bala Baroma 1:14-16.
5 Sehlogong se se fetilego, re ithutile kamoo rena badiradibe re holwago ke botho bjo bogolo bja Jehofa ka ditsela tše dintši. Ka gona re na le boikarabelo bja go botša batho ka moka kamoo Jehofa a re bontšhago lerato la gagwe le kamoo ba ka holwago ke lerato leo. Ke dibopego dife tša botho bjo bogolo bja Modimo tšeo re swanetšego go thuša batho go di tseba?
BOTŠA BATHO DITABA TŠE DIBOTSE TŠA SEHLABELO SA TOPOLLO
6, 7. Ge re botša batho ba bangwe ka topollo, ke ka baka la’ng re ka bolela gore re ba botša ditaba tše dibotse tša botho bjo bogolo bja Modimo?
6 Lefaseng le la batho ba go itaola, ba bantši ga ba sa lebelela go dira sebe e le bothata, moo ba sa tsebego le gore ba hloka topollo. Eupša ba bangwe ba bantši ba a bona gore go itaola ga go tliše lethabo la kgonthe. Ka morago ga gore batho ba bantši ba ithute Beibele le Dihlatse tša Jehofa, e ba gona ba tsebago gore sebe ke eng, gore se re kgoma bjang le seo re swanetšego go se dira gore re phološwe go ditlamorago tša sona. Batho ba dipelo tše dibotse ba thaba kudu ka morago ga go ithuta gore Jehofa, ka baka la lerato la gagwe le legolo le botho bjo bogolo, o ile a romela Morwa wa gagwe mo lefaseng gore a re lopolle sebeng le go ditlamorago tša sona e lego lehu.—1 Joh. 4:9, 10.
7 Ge Paulo a be a bolela ka Morwa yo a rategago wa Jehofa, o ngwadile gore: “Ka yena [Jesu] re lokolotšwe ka topollo ka madi a yena yoo, ee, re lebaletšwe dikarogo tša rena, go ya ka mahumo a botho bjo bogolo bja Modimo.” (Baef. 1:7) Sehlabelo sa Kriste sa topollo ke bohlatse bjo bogologolo bja gore Modimo o a re rata le gore o humile ka botho bjo bogolo. Ruri re thabišwa ke go tseba gore ge re bontšha tumelo mading a Jesu a tšholotšwego, re tla lebalelwa dibe gomme ra hlwekišwa matswalo! (Baheb. 9:14) Ruri tše ke ditaba tše dibotse tšeo re swanetšego go di botša ba bangwe!
THUŠA BATHO GORE E BE BAGWERA BA MODIMO
8. Ke ka baka la’ng batho ba swanetše go boelanywa le Modimo?
8 Re neilwe boikarabelo bja go botša batho ba bangwe gore e ka ba bagwera ba Mmopi. Pele batho ba ka bontšha tumelo sehlabelong sa Jesu, Modimo o ba lebelela e le manaba a gagwe. Moapostola Johane o ngwadile gore: “Yo a dumelago go Morwa o na le bophelo bjo bo sa felego; yo a sa kwego Morwa a ka se ke a bona bophelo, eupša kgalefo ya Modimo e dula e le go yena.” (Joh. 3:36) Se se thabišago ke gore sehlabelo sa Jesu se kgona go re boelanya le Modimo. Paulo o itše: “Lena bao le kilego la ba ba arogilego e bile le le manaba gobane menagano ya lena e be e le medirong e kgopo, ga bjale o dirile poelanyo ka mmele wa yena yoo wa nama ka lehu la gagwe.”—Bakol. 1:21, 22.
9, 10. (a) Kriste o neile bana babo ba tloditšwego mošomo ofe? (b) “Dinku tše dingwe” di thuša bjang bana babo tšona ba tloditšwego?
9 Kriste o neile bana babo ba tloditšwego bao ba lego mo lefaseng seo Paulo a se bitšago “bodiredi bja poelano.” Ge Paulo a be a hlalosa taba ye, o ile a ngwalela Bakriste ba tloditšwego ba lekgolong la pele la nywaga gore: “Dilo tšohle di tšwa go Modimo yo a re boelantšego le yena ka noši ka Kriste gomme a re nea bodiredi bja poelano, e lego gore Modimo o be a boelanya lefase le yena ka Kriste, a sa ba balele dikarogo tša bona, gomme a re gafela molaetša wa poelano. Ka gona, re batseta bao ba emetšego Kriste legato, bjalo ka ge eka Modimo o lopa ka rena. Re le baemedi ba Kriste re a kgopela re re: ‘Boelanang le Modimo.’”—2 Bakor. 5:18-20.
10 “Dinku tše dingwe” di lebelela go thuša bana babo tšona ba tloditšwego bodireding bjo e le tokelo. (Joh. 10:16) Ka ge batlotšwa ba hlankela e le baemedi ba Kriste, ba kgatha tema e kgolo go ruteng batho dithuto tša Beibele le go ba thuša go ba bagwera ba Jehofa. Ye ke karolo e bohlokwahlokwa ya go bolela ka botlalo ditaba tše dibotse tša mabapi le botho bjo bogolo bja Modimo.
BOTŠA BATHO DITABA TŠE DIBOTSE TŠA GORE MODIMO O KWA DITHAPELO
11, 12. Ke ka baka la’ng go ruta batho gore ba ka rapela Jehofa e le ditaba tše dibotse?
11 Batho ba bantši ba no rapela gore ba ikwe ba le kaone, eupša ga ba dumele gore Modimo o kwa dithapelo tša bona. Ba swanetše go tseba gore Jehofa ke “Mokwi wa thapelo.” Mopsalme Dafida o ngwadile gore: “Wena Mokwi wa thapelo, go wena go tla tla batho ba mehuta ka moka. Melato ya ka e mpheta ka matla. Ge e le dikarogo tša rena, wena ka bowena o tla di khupetša.”—Ps. 65:2, 3.
12 Jesu o boditše barutiwa ba gagwe gore: “Ge e ba le kgopela selo le ge e le sefe ka leina la ka, ke tla se dira.” (Joh. 14:14) Ge Jesu a be a re “selo le ge e le sefe,” o be a bolela ka selo le ge e le sefe seo se sepedišanago le thato ya Jehofa. Johane o re kgonthišetša seo ka gore: “Ye ke kgodišego ye re nago le yona ya gore go sa šetšwe seo re se kgopelago go ya ka thato ya Modimo, Modimo o a re kwa.” (1 Joh. 5:14) Ruri ke tokelo go ruta ba bangwe gore thapelo ga se selo feela seo se ba dirago gore ba ikwe ba le kaone, eupša ke tsela e kgethegilego ya go batamela “sedulong sa bogoši sa botho bjo bogolo” bja Jehofa. (Baheb. 4:16) Ge re ka ba ruta go rapela ka tsela ya maleba, ba tseba yo ba swanetšego go mo rapela le dilo tšeo ba swanetšego go di rapelela, re ka ba thuša go gwerana le Jehofa le go homotšwa ke yena ge ba le tlalelong.—Ps. 4:1; 145:18.
BOTHO BJO BOGOLO BJA MODIMO LEFASENG LE LEFSA
13, 14. (a) Batlotšwa ba tlo ba le ditokelo dife tše di kgahlišago nakong e tlago? (b) Batlotšwa ba tlo thuša batho bjang?
13 Jehofa o tlo re bontšha botho bja gagwe bjo bogolo gaešita le ka morago ga ge tshepedišo ye ya dilo e fedile. Ge Paulo a be a bolela ka tokelo e kgolo yeo Modimo a e neilego batho ba 144 000 bao ba biditšwego go yo buša le Kriste legodimong, o ngwadile gore: “Modimo o humile ka dikgaugelo gomme ka baka la lerato la gagwe le legolo leo a re ratilego ka lona, o re phedišitše gotee le Kriste, gaešita le ge re be re hwile dikarogong—le phološitšwe ka botho bjo bogolo bja Modimo. Godimo ga moo, o re tsošitše gotee le Kriste a re dudiša gotee legodimong boteeng le Kriste Jesu, gore nakong e tlago a bontšhe mahumo a fetišišago a botho bja gagwe bjo bogolo ka lešoko la gagwe go rena boteeng le Kriste Jesu.”—Baef. 2:4-7.
14 Re ka se tsoge re kwešišitše dilo tše di kgahlišago tšeo Jehofa a tlago go di direla Bakriste ba tloditšwego ge ba tla be ba buša le Kriste legodimong. (Luka 22:28-30; Bafil. 3:20, 21; 1 Joh. 3:2) Jehofa o tlo ba “[bontšha] mahumo a fetišišago a botho bja gagwe bjo bogolo” ka tsela e kgethegilego. Ba tla bopa “Jerusalema o Mofsa,” monyadiwa wa Kriste. (Kut. 3:12; 17:14; 21:2, 9, 10) Ba tla thušana le Jesu “go alafa ditšhaba,” ba thuša batho bao ba kwago gore ba hwetše tsela ya go lokologa bokgobeng bja sebe le lehu le go ba thuša go phethagala.—Bala Kutollo 22:1, 2, 17.
15, 16. Nakong e tlago, Jehofa o tlo bontšha bjang “dinku tše dingwe” botho bja gagwe bjo bogolo?
15 Go Baefeso 2:7, re bala gore Modimo o tlo re bontšha botho bjo bogolo “nakong e tlago.” Ga go pelaelo gore tshepedišong yeo e tlago ya dilo re tlo bona “mahumo a fetišišago a botho bja gagwe bjo bogolo.” (Luka 18:29, 30) E nngwe ya ditsela tše dikgolokgolo tšeo Jehofa a tlago go re bontšha botho bja gagwe bjo bogolo ka yona ke ge a tla be a tsoša bahu “Bodulabahu.” (Jobo 14:13-15; Joh. 5:28, 29) Banna le basadi ba botegago ba kgale bao ba hwilego pele Kriste a ka re hwela, gotee le bohle ba “dinku tše dingwe” bao ba hwago ba botega mehleng ye ya bofelo, ba tla tsošwa bahung gomme ba tšwela pele ba hlankela Jehofa.
16 Batho ba dimilionemilione bao ba hwilego ba sa tsebe selo ka Modimo, le bona ba tlo tsošwa. Ba tlo newa sebaka sa gore ba ikokobeletše bogoši bja Jehofa. Johane o ngwadile gore: “Ka bona bahu ba bagolo le ba banyenyane ba eme pele ga sedulo sa bogoši gomme mangwalo a go phuthwa a bulwa. Eupša lengwalo le lengwe la go phuthwa la bulwa; ke lengwalo la go phuthwa la bophelo. Bahu ba ahlolwa ka dilo tšeo di ngwadilwego mangwalong a go phuthwa go ya ka ditiro tša bona. Lewatle la ntšha bahu ba lego go lona, lehu le Bodulabahu tša ntšha bahu ba lego go tšona, gomme yo mongwe le yo mongwe wa bona a ahlolwa go ya ka mediro ya gagwe.” (Kut. 20:12, 13) Bao ba tlago go tsošwa bahung ba tlo swanelwa ke go ithuta go phela ka melao ya motheo ya Modimo yeo e lego ka Beibeleng. Go oketša moo, ba tlo swanelwa ke go latela tlhahlo e mphsa e holago yeo e ngwadilwego “mangwalong a go phuthwa” ao a tla bego a hlalosa dilo tšeo Jehofa a di nyakago go bao ba tlago go phela tshepedišong e mpsha ya dilo. Le gona Jehofa o tla ba a re bontšha botho bja gagwe bjo bogolo ge a tla be a re bontšha seo se ngwadilwego mangwalong ao a go phuthwa.
TŠWELA PELE O BOTŠA BATHO DITABA TŠE DIBOTSE
17. Ke’ng seo re swanetšego go dula re se gopola ge re le tšhemong?
17 Ge bofelo bo dutše bo batamela, mošomo wa rena o mogolo ke go bolela ditaba tše dibotse go feta le ge e le neng pele. (Mar. 13:10) Ruri ditaba tše dibotse ke bohlatse bja gore Jehofa o bontšha batho botho bja gagwe bjo bogolo! Re swanetše go dula re gopola seo ge re le tšhemong. Morero wa rena ge re bolela ditaba tše dibotse ke go tumiša Jehofa. Re ka dira seo ka go botša batho gore dilo ka moka tšeo Jehofa a re holofeditšego tšona lefaseng le lefsa ke bohlatse bja botho bja gagwe bjo bogolo.
18, 19. Re phagamiša bjang botho bjo bogolo bja Jehofa?
18 Ge re dutše re botša batho ditaba tše dibotse, re ka ba hlalosetša gore ge Kriste a tla be a buša, batho ba tlo holwa ka mo go feletšego ke sehlabelo sa topollo le gore ganyenyane-ganyenyane ba tlo phethagala. Beibele e re: ‘Tlholo ka boyona le yona e tla lokollwa bokgobeng bja tshenyego gomme ya ba tokologo ya letago ya bana ba Modimo.’ (Baroma 8:21) Seo se tlo kgonega feela ka baka la botho bjo bogolo bja Jehofa.
19 Re na le tokelo ya go botša batho ka moka bao ba tlago go re theetša kholofetšo e kgahlišago yeo e lego go Kutollo 21:4, 5, yeo e rego: “[Modimo] o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.” Ke moka Jehofa, yena yo a dutšego sedulong sa bogoši, o re: “Bonang! Dilo ka moka ke di dira tše mpsha.” Gape, o re: “Ngwala, gobane mantšu a a botega e bile ke a therešo.” Ge re bolela ditaba tše tše dibotse ka mafolofolo, ruri re dira gore batho ba bone botho bja Jehofa bjo bogolo!


c: text/html

text:
THUTO 23
Kamoo Dikgatišo tša Rena di Ngwalwago le go Fetolelwa ka Gona
E le gore re dire sohle seo re ka se kgonago go tsebatša “ditaba tše dibotse” go “ditšhaba tšohle, meloko yohle, maleme ohle le batho bohle,” re tšweletša dikgatišo ka maleme a e ka bago a 700. (Kutollo 14:6) Modiro wo o thata re o phetha bjang? Re dira seo ka go thušwa ke sehlopha sa bangwadi ba ditšhabatšhaba le bafetoledi ba e ka bago ba 3 300—bao ka moka e lego Dihlatse tša Jehofa.
Di ngwalwa la mathomo ka Seisemane. Sehlopha se Bušago se okamela modiro wa Lefapha la Bongwadi ntlongkgolo ya rena ya lefase ka bophara. Lefapha le le okamela dikabelo tša bangwadi bao ba hlankelago ntlongkgolo le diofising tše dingwe tša makala. Go ba le sehlopha sa bangwadi bao ba fapafapanego go dira gore re kgone go ahlaahla ditaba tša ditšo tše di fapafapanego tšeo di dirago gore dikgatišo tša rena di ipiletše bathong ba ditšhabatšhaba.
Dingwalwa di romelwa go bafetoledi. Ka morago ga gore taba e ngwadilwego e rulaganywe le go newa tumelelo, e romelwa ka didirišwa tša elektroniki dihlopheng tša bafetoledi lefaseng ka bophara, tšeo di fetolelago, di hlahlobago le go bala taba. Ba katanela go kgetha “mantšu a nepagetšego a therešo” ao a tlago go fetiša ka botlalo seo se bolelwago ke Seisemane ka leleme leo le fetolelwago.—Mmoledi 12:10.
Dikhomphutha di akgofiša modiro. Khomphutha e ka se tšeele bangwadi ba batho le bafetoledi legato. Lega go le bjalo, mediro ya bona e ka akgofišwa ka go diriša dipukuntšu tšeo di lego khomphutheng, mananeo a mangwe a khomphutha le dilo tša go dira nyakišišo. Dihlatse tša Jehofa di hlamile lenaneo la khomphutha leo le bitšwago Multilanguage Electronic Publishing System (MEPS), leo ka lona dingwalwa di kgonago go ngwalwa ka maleme a makgolo, tša tsenywa diswantšho tšeo di sepedišanago le tšona ke moka tša rulaganywa bakeng sa go gatišwa.
Ke ka baka la’ng re dira maiteko a ka moka, gaešita le bakeng sa maleme ao a bolelwago ke batho ba dikete tše sego kae feela? Ka gobane thato ya Jehofa ke gore “mehuta yohle ya batho e phološwe gomme e fihle tsebong e nepagetšego ya therešo.”—1 Timotheo 2:3, 4.
Ke’ng seo se akaretšwago ge go ngwalwa dikgatišo tša rena?
Ke ka baka la’ng re fetolela dikgatišo tša rena ka maleme a mantši gakaaka?
Ithute ka mo go oketšegilego
Mmino wa Maleme a Mantši
Ithute ka ditlhohlo tšeo di bilego gona ge go fetolelwa mantšu a koša ka maleme a mantši.

robotstxt: allowed

filter: keep


text:
O ka Tiiša Bjang Botee bja Rena bja Bokriste?
“Ditho ka moka tša mmele di gola ka yena; ka ge setho se sengwe le se sengwe se kopantšwe gotee ka kwano le go dira gore di be le tirišano.”
DIKOPELO: 53, 107
1. Go tloga mathomong, ke seka sefe seo Modimo a bego a dutše a se bontšha ge a šoma?
JEHOFA le Jesu ba be ba dutše ba na le botee go tloga mathomong a tlholo. Jehofa o bopile Jesu pele ga dilo tše dingwe ka moka. Ke moka, Jesu o ile a šoma le yena, a le ‘hleng ga gagwe e le mošomi yo a nago le bokgoni.’ (Diema 8:30) Bahlanka ba Jehofa le bona ba ile ba šoma gotee mešomong yeo ba bego ba swanetše go e dira. Ka mohlala, Noa le lapa la gagwe ba ile ba šoma gotee go aga areka. Ka morago, Baisiraele ba ile ba šoma gotee go aga taberenakele, go e hlahlamolla le go e tloša lefelong le lengwe go e iša go le lengwe. Ka tempeleng, ba ile ba opela gotee le go bapala diletšo tša mmino go tumiša Jehofa ka mmino o mobose. Batho ba Jehofa ba ile ba kgona go dira dilo tše ka moka ka gobane ba be ba dirišana.
2. (a) Ke’ng seo se bego se kgahliša ka phuthego ya Bakriste ba lekgolong la pele la nywaga? (b) Re tlo araba dipotšišo dife?
2 Bakriste ba lekgolong la pele la nywaga le bona ba ile ba dirišana. Moapostola Paulo o boletše gore le ge ba be ba na le bokgoni bja go fapana e bile ba na le dikabelo tše di sa swanego, ba be ba na le botee. Ka moka ga bona ba be ba latela moetapele wa bona, Jesu Kriste. Paulo o ile a ba swantšha le mmele wo o nago le ditho tše di fapafapanego tšeo di dirišanago. (Bala 1 Bakorinthe 12:4-6, 12.) Eupša go thwe’ng ka rena lehono? Re ka šoma bjang gotee ge re le modirong wa boboledi, ka phuthegong le ka lapeng?
GO ŠOMA GOTEE MODIRONG WA BOBOLEDI
3. Moapostola Johane o ile a bona pono efe?
3 Lekgolong la pele la nywaga, moapostola Johane o ile a bona pono yeo go yona barongwa ba šupa ba bego ba letša diphalafala. Ge morongwa wa bohlano a letša phalafala ya gagwe, Johane o ile a bona “naledi e wetšego lefaseng e etšwa legodimong.” “Naledi” yeo e ile ya diriša senotlelo go bula sekoti sa leswiswi. Mathomong go ile gwa tšwa muši sekoting seo, ke moka mušing woo gwa tšwa ditšie. Go e na le gore di senye dihlare goba dimela, ditšie tšeo di ile tša gobatša bao “ba se nago leswao la Modimo diphatleng tša bona.” (Kutollo 9:1-4) Johane o be a tseba gore ditšie tše dintši di ka baka tshenyo e kgolo kudu; di kile tša senya kudu kua Egipita mehleng ya Moshe. (Ekisodo 10:12-15) Ditšie tšeo Johane a di bonego di emela Bakriste ba tloditšwego bao ba bego ba dutše ba bolela molaetša o matla kgahlanong le bodumedi bja maaka. Le gona batho ba bangwe ba dimilione bao ba tlago go phela lefaseng ba thuša batlotšwa go bolela molaetša wo. Ba šoma gotee modirong wo wa boboledi. Modiro wo o thušitše batho ba bantši go tlogela bodumedi bja maaka le go se sa laolwa ke Sathane.
4. Ke mošomo ofe wo bahlanka ba Jehofa ba swanetšego go o dira, gona tsela e nnoši ya gore ba o dire ke efe?
4 Re neilwe mošomo wa go botša batho ‘ditaba tše dibotse’ lefaseng ka bophara pele bofelo bo fihla. Wo ke mošomo o mogolo kudu! (Mateo 24:14; 28:19, 20) Re swanetše go laletša bohle bao ba “nyorilwego” gore ba tle ba nwe “meetse a bophelo,” ke gore, re swanetše go ruta bohle bao ba nyakago go kwešiša therešo ya Beibele. (Kutollo 22:17) Eupša re ka kgona go dira se ge feela re “kopantšwe gotee ka kwano” e bile re šoma gotee ka phuthegong.
5, 6. Ke ka tsela efe re bago le botee ge re bolela ditaba tše dibotse?
5 E le gore re kgone go fihlelela batho ba bantši ka mo re ka kgonago, re swanetše go ba le thulaganyo modirong wa rena wa boboledi. Tlhahlo yeo re e hwetšago phuthegong e re thuša go ba le thulaganyo. Ka morago ga seboka sa tirelo ya tšhemo, re a tšwa gomme ra yo bolela le batho ka ditaba tše dibotse tša Mmušo. Le gona re ba nea dikgatišo tšeo di theilwego Beibeleng. Ge e le gabotse, re šetše re neile batho dikgatišo tše dimilione lefaseng ka bophara. Ka dinako tše dingwe re kgopelwa go tšea karolo masolong a kgethegilego a boboledi. Ge o dira modiro wo, o ba boteeng le bana babo rena ba dimilione lefaseng ka bophara bao le bona ba bolelago molaetša o swanago! E bile o šoma le barongwa, bao ba thušago batho ba Modimo go bolela ditaba tše dibotse.
6 Ruri go a thabiša go bala ka Pukung ya Ngwaga ka dipego tša modiro wa boboledi woo o dirwago lefaseng ka bophara! Nagana gape kamoo re bago batee lefaseng ka bophara ge re laletša batho dikopanong tša rena. Ge re le moo, ka moka ga rena re theetša lenaneo leo le swanago. Dipolelo, diterama le dipontšho tšeo di newago moo di re kgothaletša go nea Jehofa sohle seo re ka se kgonago. Le gona re ba boteeng le bana babo rena le dikgaetšedi ge re eba gona Segopotšong ngwaga le ngwaga. (1 Bakorinthe 11:23-26) Re bokana gotee ka letšatši le le swanago la Nisani 14 ka morago ga ge letšatši le sobetše go bontšha gore re leboga seo Jehofa a re diretšego sona le go kwa taelo ya Jesu. Le gona dibekeng tša pele ga Segopotšo, re šoma gotee go laletša batho ba bantši ka mo re ka kgonago gore ba be le rena tiragalong ye ya bohlokwa.
7. Ge re šoma gotee, re fihlelela’ng?
7 Tšie e tee e ka se bake tshenyo e kgolo kudu. Le wena o le tee o ka se kgone go dira boboledi go batho ka moka. Eupša ka gobane re šoma gotee, re kgona go botša batho ba dimilione ka Jehofa le go thuša ba bangwe go mo tumiša le go hlompha leina la gagwe.
DIRIŠANA GABOTSE LE BA BANGWE KA PHUTHEGONG
8, 9. (a) Paulo o dirišitše papišo efe go ruta Bakriste gore ba dule ba na le botee? (b) Re ka bontšha bjang gore re na le tirišano ka phuthegong?
8 Paulo o ile a hlalosetša Baefeso kamoo phuthego e rulagantšwego ka gona, gomme a re ditho ka moka tša phuthego di swanetše go ‘gola dilong tšohle.’ (Bala Baefeso 4:15, 16.) Paulo o dirišitše mohlala wa mmele go hlalosa gore Mokriste yo mongwe le yo mongwe a ka thuša phuthego go dula e na le botee le go latela Jesu, yena Moetapele wa phuthego. O boletše gore ditho ka moka tša mmele di dirišana “ka lelokololo le lengwe le le lengwe leo le neago se se nyakegago.” Ka gona go sa šetšwe gore re bafsa goba batho ba bagolo, re phetše gabotse goba re fokola mmeleng, ke’ng seo yo mongwe le yo mongwe wa rena a swanetšego go se dira?
O ka thuša phuthego bjang gore e dule e na le botee?
9 Jesu o kgethile bagolo gore ba etelele pele ka phuthegong, gomme o nyaka gore re ba hlomphe le go latela tlhahlo yeo ba re neago yona. (Baheberu 13:7, 17) Ga go bonolo go dira seo ka mehla. Eupša re ka kgopela Jehofa gore a re thuše. Moya wa gagwe o mokgethwa o ka re thuša go latela tlhahlo le ge e le efe yeo bagolo ba re neago yona. Le gona nagana kamoo re ka thušago phuthego ya gabo rena ge e ba re ikokobeditše e bile re dirišana le bagolo. Phuthego e tla ba le botee, e bile re tla ratana kudu.
10. Bahlanka ba bodiredi ba thuša bjang gore phuthego e be le botee? (Bona seswantšho seo se lego mathomong a sehlogo.)
10 Bahlanka ba bodiredi le bona ba thuša gore phuthego e dule e na le botee. Ba šoma ka thata go thuša bagolo, gomme re leboga sohle seo ba se dirago. Ka mohlala, bahlanka ba bodiredi ba kgonthišetša gore re na le dikgatišo tše di lekanego tšeo re di dirišago tšhemong, gape ba amogela baeng bao ba tlago dibokeng tša rena. Le gona ba šoma ka thata go lokiša Holo ya Mmušo le go kgonthišetša gore e dula e hlwekile. Ge re dirišana le bana babo rena ba, re ba boteeng le go hlankela Jehofa ka thulaganyo.
11. Bao e sa lego ba bafsa ba ka thuša bjang gore phuthego e be le botee?
11 Bagolo ba bangwe ba šomile ka thata ka phuthegong ka nywaga e mentši. Eupša mohlomongwe ga ba sa kgona go šoma ka thata ka ge ba tšofala. Bana babo rena bao e sa lego ba bafsa ba ka ba thuša. Ge e ba ba tlwaeditšwe, ba ka rwala maikarabelo a oketšegilego ka phuthegong. Le gona ge bahlanka ba bodiredi ba šoma ka thata, ge nako e dutše e eya ba ka kgethwa go hlankela e le bagolo. (1 Timotheo 3:1, 10) Bagolo ba bangwe bao e sa lego ba bafsa ba dirile tšwelopele e kgolo. Ga bjale ba hlankela e le balebeledi ba tikologo gomme ba thuša bana babo rena le dikgaetšedi diphuthegong tše dintši. Re a thaba ge bafsa ba ithaopela go hlankela bana babo bona le dikgaetšedi.
DIRIŠANA GABOTSE LE BA BANGWE KA LAPENG
12, 13. Ke’ng seo se ka thušago bohle ka lapeng go ba le tirišano?
12 Re ka thuša bjang ditho tša malapa a rena gore di be le tirišano? Ka go swara borapedi bja lapa beke e nngwe le e nngwe. Ge batswadi le bana ba ithuta ka Jehofa ba le gotee, lerato la bona le tla gola. Nakong yeo, ba ka itlwaetša seo ba tlago go se bolela ge ba le tšhemong, e lego seo se tlago go thuša bohle ka lapeng go itokišeletša bodiredi. Le gona ge bohle ka lapeng ba ekwa yo mongwe le yo mongwe a bolela ka therešo, ba bona gore lapa ka moka le rata Jehofa le gore le nyaka go mo thabiša, ba batamelana le go feta.
Ge banyalani ba rata Jehofa e bile ba mo hlankela mmogo, ba tla thaba le go ba le botee lenyalong
13 Ke’ng seo se ka thušago banyalani go ba le tirišano? (Mateo 19:6) Ge ba rata Jehofa le go mo hlankela ba le mmogo, ba tla thaba le go ba le botee lenyalong. Le gona ba swanetše go bontšhana lerato, go etša ge Aborahama le Sara, Isaka le Rebeka gotee le Elikana le Hanna ba ile ba dira bjalo. (Genesi 26:8; 1 Samuele 1:5, 8; 1 Petro 3:5, 6) Ge banyalani ba dira bjalo, ba tla ba batee le go batamela kgauswiuswi le Jehofa.
14. Ge e ba molekane wa gago wa lenyalo a sa hlankele Jehofa, o ka dira’ng gore lenyalo la lena le dule le tiile?
14 Beibele e bolela ka mo go kwagalago gore re se ke ra nyalana le batho bao ba sa hlankelego Jehofa. (2 Bakorinthe 6:14) Lega go le bjalo, go na le bana babo rena le dikgaetšedi bao ba nyalanego le batho bao e sego Dihlatse tša Jehofa. Ba bangwe ba ithutile therešo ba šetše ba le lenyalong, eupša balekane ba bona ya se be Dihlatse. Ba bangwe ba be ba nyalane le bahlanka ba Jehofa, eupša balekane ba bona ba tlogela phuthego. Maemong a, Bakriste ba dira seo ba ka se kgonago go boloka manyalo a bona a tiile ka go kwa keletšo ya Beibele. Ka dinako tše dingwe go ka ba thata go dira se. Ka mohlala, Mary le monna wa gagwe David, ba hlanketše Jehofa mmogo. Ka morago, David o ile a kgaotša go ya dibokeng. Eupša Mary o ile a tšwela pele a leka go ba mosadi wa go loka e bile a bontšha dika tša Bokriste. Le gona o ile a ruta bana ba gagwe ba tshela ka Jehofa gomme a tšwela pele a eya dibokeng le dikopanong. Ka morago ga nywaga e itšego, ge bana ba gotše e bile ka moka ba se sa dula ka gae, Mary o ile a tšwela pele a hlankela Jehofa le ge go be go le thata kudu. Lega go le bjalo, David o ile a thoma go bala dimakasine tšeo Mary a bego a mo tlogelela tšona. Ge nako e dutše e eya, David o ile a thoma go ya dibokeng ka matšatši a mangwe. Motlogolo wa gagwe wa nywaga e tshela o be a dula a mmeela setulo dibokeng, gomme ge David a se a tla, mošemanyana yo o be a re go yena: “Rakgolo, ga se ka go bona dibokeng lehono.” David o ile a boela go Jehofa ka morago ga nywaga e 25, gomme yena le mosadi wa gagwe ba thabišwa ke gore ga bjale ba boetše ba hlankela Jehofa ba le gotee.
15. Bao e lego kgale ba nyalane ba ka thuša bjang banyalani bao e sa lego ba bafsa?
15 Lehono, Sathane o hlasela malapa. Le ke le lengwe la mabaka ao ka ona banyalani bao ba hlankelago Jehofa ba swanetšego go dirišana. Go sa šetšwe gore o na le nywaga e mekae o le lenyalong, nagana ka seo o ka se bolelago goba go se dira gore o tiiše lenyalo la gago. Ge e ba e le kgale le nyalane, le ka ba mohlala o mobotse go banyalani bao e sa lego ba bafsa. Mohlomongwe le ka laletša banyalani bao e sa lego ba bafsa borapeding bja lena bja lapa. Ba tla kgona go bona gore go sa šetšwe gore batho ba feditše nywaga e mekae ba nyalane, ba swanetše go dula ba bontšhana lerato le go ba batee.
‘A RE ROTOGELENG THABENG YA JEHOFA’
16, 17. Ke’ng seo bahlanka ba Jehofa ba se letetšego?
16 Ge Baisiraele ba be ba eya menyanyeng ya bona kua Jerusalema, ba be ba dirišana. Ba be ba lokišeletša selo sengwe le se sengwe seo ba bego ba tla se hloka leetong leo. Ke moka, ba be ba sepela mmogo gomme ba thušana. Ge ba le tempeleng, ba be ba tumiša Jehofa le go mo rapela ba le gotee. (Luka 2:41-44) Lehono, ge re dutše re itokišeletša go phela lefaseng le lefsa, re hloka go ba batee le go dira sohle seo se lego matleng a rena gore re dirišane. Na o ka nagana ka ditsela tšeo o ka dirago se ka mo go oketšegilego?
17 Batho lefaseng le ga ba kwane e bile ba lwa ka dilo tše dintši. Eupša re leboga gore Jehofa o re thušitše go ba le khutšo le go kwešiša therešo! Batho ba gagwe lefaseng ka bophara ba mo hlankela ka tsela yeo a e amogelago. Le gona batho ba Jehofa ba na le botee go feta le ge e le neng pele, kudukudu mehleng ye ya bofelo. Go etša ge Jesaya le Mika ba porofetile, re rotogela “thabeng ya Jehofa” re le gotee. (Jesaya 2:2-4; bala Mika 4:2-4.) Ruri re tla thaba kudu nakong e tlago ge batho ka moka mo lefaseng ba tla be ba “kopantšwe gotee ka kwano” e bile ba hlankela Jehofa ka botee!
Re kgona go bolela ditaba tše dibotse lefaseng ka bophara ka gobane re a dirišana


text:
SIERRA LEONE LE GUINEA
Dipetšhe tša Kopano e be e le Dipaseporoto tša Rena
“KA 1987, baeng ba ka godimo ga 1 000 ba ile ba tla Kopanong ya Selete ya ‘Bota Jehofa’ kua Guékédou, Guinea. Ka ge lefelo la kopano le be le le kgauswi le mollwane wa Sierra Leone le Liberia, baeng ba bantši bao ba tšwago dinageng tšeo ba ile ba kgetha go ya kopanong letšatši le letšatši ba tsoga ka gae. Lega go le bjalo, ba be ba se na mangwalo a molao a go tshela mellwane. Ka gona bana babo rena bao ba ikarabelago ba ile ba boledišana le balaodi ba mellwane gomme ba kwana ka letee. Baeng ba be ba tla kgopelwa selo setee feela—petšhe ya bona ya kopano! Ge maphodisa a mollwaneng a bona baeng bao ba hlomilego dipetšhe tše di tagilego tša mmala wa namune, gateetee a be a ba direla seka ka letsogo gore ba fete.”—Everett Berry, yo e kilego ya ba moromiwa.


text:
Mediro ya go Aga ya Wallkill le Warwick e a Kgatlampana
Mediro e megolo ya go aga ya Dihlatse tša Jehofa kua United States e a kgatlampana, ka thušo ya baithaopi bao ba šomago ka thata ba nageng yeo.
Wallkill, New York: Lefelo le ke moo go dulago Dihlatse tše di fetago tše 1 600 le moo go hlangwago dikgatišo tša Dihlatse tša Jehofa kua United States. Baagi bao bontši bja bona e lego baithaopi ba katološa meago ya kua Wallkill ka go aga diofisi tša mabato a mararo, lefelo la go phaka dikoloi le meago ya bodulo ya mabato a mararo moo go tlago go dula bašomi ba moo. Ka 2012, baithaopi ba be ba šetše ba agile lefelo la go boloka ditlabakelo tša elektroniki le dikhomphutha le go katološa phapoši ya go jela gore go tle go dule batho ba bangwe ba 200.
Dinageng tše dintši, Dihlatse tša Jehofa di na le mafelo a taolo ao a bitšwago diofisi tša makala, go akaretša Brazil, Jeremane le Mexico. Kua United States, meago ya Dihlatse tša Jehofa e akaretša lefelo la thuto kua Patterson, New York le diofisi kua Brooklyn, New York. Ge meago ye e fetšwa go katološwa, Wallkill e tla ba moago o mogolo wa Dihlatse tša Jehofa lefaseng ka bophara.
Warwick, New York: Ye e tla ba ntlokgolo e mpsha ya Dihlatse tša Jehofa. Meago yeo e bego e le moo e tlošitšwe. Dihlatse di rekile lefelo le lengwe leo le lego dikhilomithara tše 10 kua Tuxedo, New York, gore di boloke metšhene le ditlabakelo tša go aga ntlokgolo ye. Bammušo ba dumelelana le tsela yeo re tlago go diriša lefelo le ka yona ka ge se se ka se senye tikologo. Ge polane ya rena e se na go dumelelwa, re tla romela dikgopelo tša go aga. Mo nakong ye, ntlokgolo ya Dihlatse tša Jehofa e sa le kua Brooklyn, New York.


text:
BEIBELE E FETOŠA MAPHELO
Ke be ke Elwa Ntwa ya go Fediša go Hloka Toka le Bošoro
NGWAGA WA MATSWALO: 1960
NAGA: LEBANON
BOPHELO BJA PELE E EBA MOKRISTE: SETSEBI SA KUNG FU
BOPHELO BJA KA BJA NAKONG E FETILEGO: Ke goletše Rmaysh, kgauswi le mollwane wa magareng ga Isiraele le Lebanon, nakong ya ntwa ya selegae.
Ke sa dutše ke gopola gabotse medumo ya dithuthupi tša go epelwa fase le bahlaselwa bao ba se nago molato ba go ripega matsogo le maoto. Bophelo bo be bo le thata, e bile go tletše bosenyi le bošoro.
Lapa lešo le be le tsena Kereke ya Maronite e lego e nngwe ya Dikereke tša ka Bohlabela tša Katholika. Tate o be a dula a swaregile ka go hlokomela lapa lešo la batho ba 12 ka dilo tša nama, eupša Mma o be a kgonthišetša gore ka moka ga rena re ya kerekeng. Ge nako e dutše e eya, ke ile ka thoma go bona eka kereke go swana le setšhaba ka moka, e be e palelwa ke go thekga bao ba bego ba fokola.
Ge ke be ke sa le mahlalagading, ke ile ka thoma go kgahlegela kung fu. Ke be ke šoma ka thata go itlwaetša ke moka mafelelong ka ba le bokgoni bja go lwa ka matsogo le maoto le go diriša dibetša tše fapafapanego tša karate. Ke ile ka ipotša gore: ‘Nka se kgone go fediša ntwa, eupša nka leka go thibela batho ba nago le bošoro.’ Nako le nako ge ke bona batho ba babedi ba elwa, ke be ke ba kgaoganya gateetee. Ke be ke le sefelapelwana ka tlhago e bile go be go sa nyakege selo se segolo seo se bego se ka nkgalefiša. Batho ka moka kua borwa bja Lebanon ba be ntšhaba, ge ke be ke dutše ke elwa ntwa ye ya go fediša go hloka toka le bošoro.
Ka 1980, ke ile ka ba setho sa mokgatlo wa kung fu kua Beirut. Letšatši le lengwe le le lengwe go be go dula go thuthupa dipomo, dibetša tšeo di bitšwago di-shells le dirokhethe, eupša ke be ke sa dutše ke eya go itlwaetša. Ke be ke hlwela go ja, go robala le go phela bjalo ka Bruce Lee e lego sebapadi sa difilimi tša Amerika sa mo-China e bile e le nkgwete ya kung fu. Ke be ke dirile moriri wa go swana le wa Bruce Lee, tsela ya gagwe ya go sepela gotee le mokgwa woo a bego a goa ka gona ge a be a dira kung fu. Ke be ke sa ke ke myemyele le gatee.
KAMOO BEIBELE E FETOTŠEGO BOPHELO BJA KA: Pakane ya ka e be e le go ba setsebi sa kung fu kua China.
Mantšiboeng a mangwe, ge ke dutše ke itlwaetša ka thata ke itokišetša leeto la ka la go ya China, ke ile ka kwa batho ba kokota mojako. Mogwera’ke o be a tlile le Dihlatse tša Jehofa tše pedi. Ke be ke sa apere diaparo tše ntsho tša go itlwaetša, ke elela kudumela mmeleng, ke ile ka ba botša gore: “Ga ke tsebe selo ka Beibele.” Ke be ke sa tsebe gore go tloga ka nako yeo bophelo bja ka bo be bo tlo fetoga.
Dihlatse di ile tša mpontšha go tšwa Beibeleng lebaka leo batho ka bobona ba ka se kgonego go atlega ka mo go feletšego go fediša go hloka toka le bošoro. Di ile tša hlalosa gore Sathane Diabolo ke sebaki sa kgonthe sa mathata a bjalo. (Kutollo 12:12) Ke be ke kgahlilwe kudu ke khutšo le kgodišego yeo Dihlatse di bego di e bontšha. Ke ile ka kgomega kudu ge di be nthuta gore Modimo o na le leina. (Psalme 83:18) Di ile tša mpontšha gape 1 Timotheo 4:8, yeo e balegago ka gore: “Go tlwaetša mmele go hola ganyenyane; eupša boineelo go Modimo bo hola dilong tšohle, ka ge bo na le kholofetšo ya bophelo bja gona bjale le bja nakong e tlago.” Mantšu ao a ile a kgoma bophelo bja ka kudu.
Ka manyami, ke ile ka se sa kgona go bonana le Dihlatse ka ge ba lapa lešo ba di boditše gore di se sa hlwa di boa gape. Lega go le bjalo, ke ile ka dira phetho ya go kgaotša go itlwaetša kung fu gomme ka thoma go ithuta Beibele. Bana bešo ga se ba ka ba kgahlwa ke kgopolo yeo, eupša ke be ke ikemišeditše go nyaka Dihlatse tša Jehofa gape gomme ke ithute Beibele le tšona.
Ke ile ka tšwela pele ke nyaka Dihlatse eupša ka se di hwetše. Ga bjale, ke be ke kwešitšwe bohloko ke lehu la kapejana la tate le mathata a mangwe a ka gae. Ke be ke šetše ke thomile go šoma khamphaning ya go aga gomme letšatši le lengwe mošomigotee le nna yo a bitšwago Adel o ile a nkemiša ke moka a mpotšiša gore ke ka baka la’ng ke bonagala eka ke nyamile? O ile a thoma go bolela ka kholofelo ya Beibele ya tsogo ya bahu. Dikgweding tše di latetšego tše senyane, Hlatse ye e lerato, e botho e ile ya thoma go ithuta Beibele le nna ka go se fele pelo.
Ge thuto e dutše e tšwela pele, ke ile ka thoma go bona gore ke swanetše go dira diphetogo tše dikgolo semelong sa ka. Go be go se bonolo. Ke be ke dula ke tenega e bile ke kgopišega ga bonolo. Ke ithutile go tšwa Beibeleng kamoo ke swanetšego go laola bogale bja ka le gore ke se ke ka tšewa maikwelo ke selo se sengwe le se sengwe. Ka mohlala, Mateo 5:44 e na le keletšo ya Jesu e rego: “Tšwelang pele le rata manaba a lena le go rapelela bao ba le tlaišago.” Mola Baroma 12:19 e lemoša gore: “Le se ke la itefeletša, . . . gobane go ngwadilwe gwa thwe: ‘Tefetšo ke ya ka, ke tla lefetša, go re’alo Jehofa.’” Mangwalo a le a mangwe a ile a nthuša ganyenyane-ganyenyane go ba le khutšo.
KAMOO KE ILEGO KA HOLEGA KA GONA: Le ge mathomong lapa lešo le be le sa dumelelane le phetho ya ka ya go ithuta le Dihlatse tša Jehofa, le ile la feleletša le hlompha Dihlatse.
Ge e le gabotse, moratho wa ka yo mongwe o ile a ba Hlatse ya Jehofa mola Mma yena aile a emela tumelo ya rena go ba bangwe go ba go fihlela a e hwa.
Ke ile ka ba ka šegofatšwa ka mosadi yo a kgahlišago le yoo a botegago, Anita, yoo e lego mothuši wa ka yo a rategago bodireding bja ka bja nako e tletšego. Ga e sa le go tloga ka 2000, nna le Anita re dula motseng wa Eskilstuna kua Sweden moo re thušago batho bao ba bolelago Searaba ka go ba ruta Beibele.
Ke sa kwešwa bohloko ke batho bao ba sa tlaišegago ka baka la bošoro. Eupša ka ge ke tseba lebaka leo ka lona bošoro le go hloka toka di atilego—le gore Modimo e se kgale o tla di fediša—se se dira gore ke be le lethabo la kgonthe le khutšo.—Psalme 37:29.
Nna le mosadi wa ka re thabile kudu bodireding bja rena. Re rata go ruta batho ba bangwe ka Jehofa
Ithute ka mo go oketšegilego
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?


text:
Di Golegilwe ka Baka la Tumelo ya Tšona
Molaotheo wa naga ya Azerbaijan o dumelela bao ba ganago go tsenela bošole ka baka la letswalo go kgopela go dira mediro e mengwe yeo e sego ya bošole, eupša mmušo ga o diriše molao wo. Ka baka la se, Dihlatse tša Jehofa tšeo di ganago go tsenela bošole ka baka la letswalo di bonwa molato le go golegwa ka ge di kgomarela ditumelo tša tšona tša bodumedi.
Azerbaijan e Palelwa ke go Phetha Boitlamo
E le karolo ya kgopelo ya yona ya go ba setho sa Lekgotla la Yuropa ka 1996, Azerbaijan e ile ya itlama (1) go amogela molao wa go hloma mediro e mengwe yeo e sego ya bošole mengwageng e mebedi ge o se na go ba setho sa lekgotla le, (2) go phumola melato ya bohle bao ba šetšego ba golegilwe ka baka la go gana go dira mediro ya bošole ka baka letswalo le (3) go dumelela bao ba ganago ka baka letswalo go kgetha go dira mediro e mengwe yeo e sego ya bošole. Ka morago ga mengwaga ya ka godimo ga e 13 ya go ba setho sa lekgotla le, Azerbaijan ga se ya phethagatša boitlamo bjo.
Ge ka 2011 mokgatlo wa European Commission Against Racism and Intolerance (ECRI) wo o lego kgahlanong le kgethollo ya semorafo le kgatelelo ya dipono tša batho e bile e le Lekgotla la Yuropa o dira pego ya go nyakišiša ka Azerbaijan, o itše: “ECRI e kgothaleditše balaodi ba mmušo wa Azerbaijan go diriša le semeetseng molao wa go hloma mediro yeo e sego ya bošole ka go dumelelana le ditekanyetšo tša Yuropa.... [ECRI] e ile ya gatelela leboelela gore balaodi ba mmušo ga se ba swanela go bona molato le go golega bao ba ganago go dira mediro ya bošole, eupša o swanetše go ba nea mediro e mengwe ya go hlankela setšhaba maemong ao matswalo a bona a sa ba dumelelego go tsenela mediro ya bošole.”
Bao ba Ganago ka Baka Letswalo ba Gapeletšwa Bošole le go Golegwa mo e Sego ka Molao
Mmušo wa Azerbaijan o sa dutše o sa tšeele godimo tokelo ya bao ba ganago go tsenela bošole ka baka la letswalo. Ka August 23, 2013, Kamran Shikhaliyev e lego Hlatse ya Jehofa ya mengwaga e 17, o ile a bitšwa gore a tlo hlahlobja ke ngaka ofising ya Baku Nizami District Office of the State Service for Mobilization and Conscription (SSMC) yeo e tlwaetšago mašole. Nakong ye le ka morago ga gore Mna. Shikhaliyev a bitšwe ke ofisi ya SSMC, o ile a hlalosa gore a ka se kgone go tsenela bošole ka baka la letswalo a ba a kgopela go dira mediro yeo e sego ya bošole. Ka October 8, 2013, Mna. Shikhaliyev o ile a nea ofisi ya SSMC lengwalo la bohlatse bja gore o kgopela go dira mediro e mengwe yeo e sego ya bošole. Ge Mna. Shikhaliyev a boela ofising ya SSMC ka October 10, 2013, balaodi ba mmušo wa Azerbaijan ba ile ba mo gapeletša go ya bošoleng. O ile a tšewa ke maphodisa ka kgapeletšo ke moka mafelelong ba mo iša bošoleng, moo mašole a ilego a golega Mna. Shikhaliyev meagong ya wona.
Ka April 16, 2014, e lego dikgweding tše tshela ka morago ga go golegwa moo go sego molaong, Kgoro ya Tsheko ya Mašole ya Jalilabad e ile ya bona Mna. Shikhaliyev molato le go mo ahlolela ngwaga kgolegong ya mašole. Kgoro e ile ya re o lebelelwa e le lešole leo le ngwadišitšwego gomme ya mo ahlola ka gore ke lešole leo le tšhabetšego bošole. Lega go le bjalo, Mna. Shikhaliyev ga se a ka ikana go ba lešole, go apara seaparo sa mašole goba go dira modiro le ge e le ofe wa bošole. Go oketša moo ga se a ka a se iponagatše ge a be a bitšwa ke ofisi ya SSMC eupša o be a eya nakong ka moka ge a be a bitšwa le go hlalosa boemo bja gagwe bja gore a ka se kgone go tsenela bošole ka baka la gore letswalo la gagwe ga le mo dumelele go dira seo.
Mna. Shikhaliyev o ile a dira boipiletšo kgahlanong le kahlolo ya gagwe, eupša Kgoro ya Tsheko ya Boipiletšo ya Shirvan e ile ya gana boipiletšo bja gagwe ka July 16, 2014. Ka December 2014, Balaodi ba mašole ba ile ba mo romela kgolegong ya mašole kua Salyan Azerbaijan, eupša ga se gwa tšwa go tsebja gabotse ge e ba balaodi ba mašole ba lebelela seo e le go thoma ga kahlolo ya gagwe ya ngwaga o tee. Mna. Shikhaliyev o holofela gore Kgoro ya Tsheko e Phagamego ya Azerbaijan e tla ahlola ka go dumelelana le boipiletšo bja gagwe le go lemoga tokelo ya gagwe ya go gana go tsenela mediro ya bošole ka baka la letswalo.
Tatelano ya Ditiragalo
February 17, 2015
Kgorotsheko ya Selete ya Sabail toropong ya Baku, e laetše gore Irina Zakharchenko le Valida Jabrayilova ba golegwe ka nakwana ka dikgwedi tše tharo pele ba ka sekišetšwa melato ya bosenyi ka ge ba neile batho dipuku le dipukwana tša bodumedi ntle le tumelelo ya molao.
December 2014
Kamran Shikhaliyev o romelwa kgolegong ya mašole kua Salyan Azerbaijan
September 16, 2014
Kamran Shikhaliyev o sa dutše a golegilwe ka tsela e sego molaong e bile ga se a hlwa a thoma kahlolo ya molato wa gagwe ya ngwaga.
April 16, 2014
Kamran Shikhaliyev o ahlolelwa ngwaga o tee kgolegong ya mašole ka ge a gana go dira mediro ya bošole.
October 10, 2013
Ofisi ya State Service for Mobilization and Conscription yeo e tlwaetšago mašole e gapeletša Kamran Shikhaliyev go ya bošoleng le go mo iša meagong ya mašole ka kgapeletšo.
March 12, 2013
Kamran Mirzayev, yo e lego Hlatse ya Jehofa o ahlolelwa dikgwedi tše senyane ka ge a gana go dira mediro ya bošole ka baka la letswalo. Ka moragonyana ge a šetše a thomile kahlolo ya gagwe, molato wa gagwe o ile wa phumolwa ke moka se sa dira gore a lokollwe kgolegong pele a ka fetša kahlolo ya gagwe.
September 25, 2012
Fakhraddin Mirzayev, yo e lego Hlatse ya Jehofa o ahlolelwa ngwaga kgolegong ka ge a gana go dira mediro ya bošole ka baka la letswalo.
September 8, 2010
Farid Mammadov, yo e lego Hlatse ya Jehofa, o ahlolelwa dikgwedi tše senyane kgolegong ka ge a gana go dira mediro ya bošole ka baka la letswalo.
August 19, 2009
Mushfig Mammedov o swarwa gape ka ge a gana go tsenela mediro ya bošole ka baka la letswalo, o golegwa ka nakwana pele a ka sekišwa le go lefišwa tšhelete e itšego ka lekga la bobedi.
March 7, 2008
Boramolao ba Mushfig Mammedov le Samir Huseynov ba dira kgopelo Kgorong ya Tsheko ya Yuropa ya Ditokelo tša Batho mabapi le ge Azerbaijan e ile ya bona molato bao ba ganago go dira mediro ya bošole ka baka la letswalo.
October 4, 2007
Samir Huseynov, e lego Hlatse ya Jehofa, o a golegwa le go ahlolelwa dikgwedi tše 10 kgolegong ka ge a gana go dira mediro ya bošole ka baka la letswalo.
2006
Mushfig Mammedov, e lego Hlatse ya Jehofa o a golegwa ka nakwana, o bonwa molato ka ge a gana go dira mediro ya bošole ka baka la letswalo le go ahlolelwa dikgwedi tše tshela tša gore o tla lokollwa ge feela a phetha ditaelo tše itšego tša kgoro.


text:
Puku ya ka ya Ditaba tša Beibele
PUKU ye e bolela ka ditaba tšeo di diragetšego e le ka kgonthe. Di tšerwe ka pukung yeo e phalago dipuku ka moka mo lefaseng, e lego Beibele. Dikgaolo tša ka pukung ye di tla go botša ka histori ya lefase go tloga ge Modimo a be a thoma go bopa dilo go fihlela mehleng ye ya rena. E bile di tla go botša ka dilo tšeo Modimo a holofeditšego gore o tla di dira nakong e tlago.
Puku ye e tla go hlalosetša seo Beibele e se bolelago. E bolela ka batho ba ka Beibeleng le ka dilo tšeo ba ilego ba di dira. Le gona e bolela ka kholofelo e kgolo ya bophelo bjo bo sa felego lefaseng la paradeise leo Modimo a tlago go le nea batho.
Puku ye e na le dikgaolo tše 116. Dikgaolo tšeo di arotšwe ka dikarolo tše seswai. Letlakala leo le thomago karolo e nngwe le e nngwe le hlalosa ka boripana seo o tlago go se bala karolong yeo. Ditiragalo tšeo di lego ka pukung ye di anegwa go ya ka tatelano yeo di diragetšego ka yona. Se se tla go thuša go tseba gore ditiragalo tše itšego di diragetše neng historing ge o di bapetša le tše dingwe.
Ditaba tša ka pukung ye di anegwa ka polelo e bonolo. Bana ba bantši ba tla kgona go ipalela tšona. Lena batswadi, le tla hwetša gore bana ba lena ba tla thabela gore le ba balele ditaba tše leboelela. Le tla hwetša gore puku ye e swere ditaba tše di tlago go kgahliša bana gotee le batho ba bagolo.
Mafelelong a kgaolo e nngwe le e nngwe go na le ditemana tša Beibele. O kgothaletšwa gore o bale ditemana tše tša Beibele tšeo ditaba tša ka pukung ye di tšerwego go tšona. Ge o feditše go bala kgaolo, hlahloba dipotšišo tša kgaolo yeo tšeo di lego matlakaleng ao a latelago Kgaolo 116 gomme o leke go gopola dikarabo.
Ditemana tša Beibele tšeo di lego ka pukung ye di hlalositšwe. Di ngwadilwe ka polelo e bonolo e le gore bana ba kgone go di kwešiša. Ditemana tšeo di lego mafelelong a kgaolo e nngwe le e nngwe, di bontšha moo taba yeo go bolelwago ka yona e tšerwego gona ka Beibeleng.


text:
Karolo 6
Jobo o Boloka Potego
Sathane o belaela potego ya Jobo pele ga Modimo, eupša Jobo o dula a botegela Jehofa
NA MOTHO le ge e le ofe a ka dula a botegela Modimo ge e ba a lekwa ka mo go feletšego le ge e ba go bonala go kwa go sa mo tlišetše mehola e bonagalago? Potšišo yeo e ile ya botšišwa—gomme ya arabja—ka seo se ilego sa diragalela monna yo a bitšwago Jobo.
Ge Baisiraele ba be ba sa le Egipita, Jobo, yo e lego motswalo wa Aborahama, o be a dula nageng yeo ga bjale e lego Arabia. Kgabagareng, kua legodimong barongwa ba ile ba bokana pele ga Modimo gomme Sathane wa lerabele le yena o be a le gare ga bona. A le pele ga barongwa bao, Jehofa o ile a bolela gore o bota mohlanka wa gagwe yo a botegago Jobo. Ge e le gabotse, Jehofa o ile a re go be go se na motho yo mongwe yo a botegago go swana le Jobo. Eupša Sathane o ile a re Jobo o hlankela Modimo feela ka gobane Modimo a mo šegofatša e bile a mo šireletša. Sathane o ile a bolela gore ge e ba Jobo a ka amogwa dilo ka moka tšeo a nago le tšona, o tla roga Modimo.
Modimo o ile a dumelela Sathane gore pele a amoge Jobo lehumo la gagwe le bana ba gagwe ke moka a mo otle ka bolwetši. A sa lemoge gore Sathane ke yena a ikarabelago ka seo, Jobo o be a sa kwešiše lebaka leo ka lona Modimo a dumeletšego gore a welwe ke diteko tše. Lega go le bjalo, Jobo ga se a ka a lahla Modimo.
Bagwera ba bararo ba maaka ba ile ba tla go Jobo. Ka lelokelelo la dipolelo tšeo di ngwadilwego ka pukung ya Jobo, banna bao ka phošo ba ile ba leka go kgodiša Jobo gore Modimo o be a mo otla ka baka la dibe tšeo a di dirilego ka sephiring. Ba ile ba ba ba bolela gore Modimo ga a kgahlišwe ke bahlanka ba gagwe e bile ga a ba bote. Jobo o ile a gana dipolelo tša bona tšeo di fošagetšego. Ka kgodišego, Jobo o ile a bolela gore o tla dula a botega go fihla lehung!
Eupša Jobo o ile a dira phošo ya go tshwenyega ka mo go feteletšego ka go itokafatša. Lesogana le bitšwago Elihu, leo le bego le theeditše poledišano ya bona ka moka, le ile la thoma go bolela. Elihu o ile a kgalema Jobo ka baka la go palelwa ga gagwe ke go kwešiša gore go godišwa ga bogoši bja Jehofa Modimo ke taba ya bohlokwa kudu go feta go phagamišwa ga motho le ge e le ofe. Le gona, Elihu o ile a kgalema bagwera ba maaka ba Jobo ka matla.
Ke moka, Jehofa Modimo o ile a bolela le Jobo gomme a mo phošolla. A diriša dilo tšeo di makatšago tlholong, Jehofa o ile a ruta Jobo gore motho ke yo monyenyane kudu ge a bapetšwa le Modimo. Ka boikokobetšo Jobo o ile a amogela phošollo yeo e tšwago go Modimo. Ka ge a e-na le ‘maikwelo a borutho a bonolo kudu e bile e le yo a gaugelago,’ Jehofa o ile a fodiša Jobo, a atiša lehumo la gagwe gabedi gomme a mo šegofatša ka bana ba lesome. (Jakobo 5:11) Ka go dula a botegela Jehofa mola a lebeletšane le teko e šoro, Jobo o ile a araba ka katlego tlhohlo ya Sathane ya gore batho ba ka se dule ba botegela Modimo ge ba lekwa.
Ithute ka mo go oketšegilego
“Na Modimo o Hloka Toka?”
Ge e ba Jehofa a hloile go hloka toka, ke ka baka la’ng go tletše kudu mo lefaseng?


text:
Dipotšišo tša Beibele di a Arabja
Bokamoso bo swaretše batho eng?
Ga go pelaelo gore batho ba tla dula ba dira tšwelopele ka tša thutamahlale. Eupša na ba tla ka ba ikagela lekoko la batho bao ba tlogago ba hlokomelana? Aowa. Lehono, lefase le laolwa ke boithati le megabaru. Lega go le bjalo, Modimo o holofetša selo se sekaone bakeng sa batho.—Bala 2 Petro 3:13.
Lentšu la Modimo le hlalosa lekoko la batho la lefase ka bophara la nakong e tlago leo go lona batho ba tlago go ratana. Batho ba tla dula ka polokego gomme go ka se be le yoo a tlago go ba gobatša.—Bala Mika 4:3, 4.
Boithati bo tla fedišwa bjang?
Mathomong Modimo o bopile batho ba se na tshekamelo ya boithati. Eupša ka go kgetha go se kwe Modimo, motho wa pele o ile a lahlegelwa ke go phethagala ga gagwe. Re abetše tshekamelo ya boithati go yena. Lega go le bjalo, Modimo o tla diriša Jesu go bušetša batho phethagalong.—Bala Baroma 7:21, 24, 25.
Ka go dumelelana le thato ya Modimo, Jesu o ile a hwa e le sehlabelo gomme a tloša mafelelo a go se kwe ga motho wa pele. (Baroma 5:19) Ka gona Jesu o ile a dira gore go be le bokamoso bjo bo kgahlišago, nakong yeo batho ba tla bego ba se na tshekamelo ya boithati ya go dira se se fošagetšego.—Bala Psalme 37:9-11.
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Topollo—Mpho e Kgolo Kudu ya Modimo
Topollo ke eng? E bolela’ng go wena?


text:
TABA YA LETLAKALA LA KA NTLE | KAMOO O KA THABELAGO MOŠOMO WA GAGO
Kamoo o ka Thabelago go Šoma ka Thata
“Motho yo mongwe le yo mongwe a je le go nwa gomme a thabele tše botse tša boitapišo bja gagwe ka moka. Ke mpho ya Modimo.” (Mmoledi 3:13) Ge e ba Modimo a be a nyaka gore re thabele mošomo wa rena, na ga se mo go kwagalago gore o be a tla re bontšha kamoo re ka hwetšago lethabo leo? (Jesaya 48:17) Re leboga gore o dira bjalo, a diriša Lentšu la gagwe e lego Beibele. Ela hloko keletšo e latelago yeo e theilwego Beibeleng bakeng sa go hwetša kgotsofalo mošomong wa gago.
EBA LE PONO E BOTSE KA MOŠOMO
Go sa šetšwe gore o šoma kudu ka monagano, ka diatla, goba o šoma ka tšona ka bobedi, lemoga gore “boitapišo bja mohuta le ge e le ofe bo a hola.” (Diema 14:23) Bo hola bjang? Ka mohlala, go šoma ka thata go re thuša gore re hlokomele dinyakwa tša rena tša dilo tše di bonagalago. Ke therešo gore Modimo o holofetša gore o tla nea bao ba mo rapelago ka potego dinyakwa tša bona. (Mateo 6:31, 32) Eupša le yena o letetše gore re kgathe tema ya rena ka gore re leke ka mafolofolo go hwetša ka potego tšhelete ya go iphediša.—2 Bathesalonika 3:10.
Ka gona, re ka lebelela mošomo e le tsela ya go fihlelela pakane e itšego. Mošomo ke tsela e hlomphegago ya go hlokomela boikarabelo bja rena. Joshua wa nywaga e 25 o re: “Go itlhokomela ke selo se segolo. Ge e ba o kgona go lefelela seo o se nyakago, gona mošomo wa gago o phetha morero wa wona.”
Go feta moo, go šoma ka thata go dira gore re be le boitlhompho. Go ba gona, go šoma ka thata e fo ba sona seo—go thata. Ge e ba re itaya gore re kgomarele mošomo wa rena—gaešita le ge o bonagala o lapiša goba o le thata—re ka kgotsofatšwa ke go tseba gore re dira se se swanetšego. Re fentše ntwa ya tshekamelo ya go phema go šoma ka thata. (Diema 26:14) Ka go re’alo, mošomo o dira gore motho a kgotsofale ka mo go tseneletšego. Aaron, yo a tsopotšwego sehlogong se se fetilego, o re: “Ke rata tsela yeo ke ikwago ka yona ka morago ga go fetša letšatši ka moka ke šoma. Nka ba ke lapile—le ba bangwe ba ka ba ba se ba šetša mošomo wa ka—eupša ke a tseba gore ke dirile se sengwe.”
ŠOMA KA THATA MOŠOMONG WA GAGO
Beibele e bolela ka tsela ya go reta monna yo a “kgonago mošomo wa gagwe” le mosadi yo a “[dirago] mošomo le ge e le ofe wo diatla tša gagwe di thabelago go o dira.” (Diema 22:29; 31:13) Ke therešo gore motho ga a fo ba le bokgoni ka go itiragalela feela. Le gona ke ba sego kae ba rena bao ba thabelago go dira dilo tšeo re sa di kgonego. Mohlomongwe ke lona lebaka leo ka lona ba bantši ba sa thabelego mošomo wa bona; ba fo ba ba sa dire boiteko bjo bo lekanego bja go ithuta gore ba o kgone.
Ge e le gabotse, motho a ka ithuta go thabela mo e nyakilego go ba mošomo wa mohuta le ge e le ofe ge e ba a na le pono e botse ka wona—ke gore, ge e ba a šetša go ithuta kamoo a ka dirago mošomo wa gagwe gabotse. William wa nywaga e 24 o re: “Ge e ba o itapiša ka gohle mošomong wa gago gomme o bona dienywa tša wona, seo se kgotsofatša kudu. O ka se ikwe ka tsela yeo ge e ba o kgaoletša goba o šoma ganyenyane feela.”
ŠETŠA KAMOO MOŠOMO WA GAGO O HOLAGO BA BANGWE
Phema molaba wa go dulela go nagana feela ka gore o gola bokae. Go e na le moo, ipotšiše dipotšišo tše di swanago le tše: ‘Ke ka baka la’ng mošomo wo o nyakega? Go be go tla direga’ng ge e ba o be o sa dirwe—goba o sa dirwe gabotse? Mošomo wa ka o hola ba bangwe bjang?’
Ke mo go botse gore o naganišiše kudu ka potšišo yeo ya mafelelo, ka gobane mošomo o kgotsofatša kudu ge re bona kamoo o holago batho ba bangwe. Jesu ka boyena o itše: “Go na le lethabo le legolo go neeng go feta go amogeleng.” (Ditiro 20:35) Go oketša go bao ba holwago ke ditirelo tša rena ka go lebanya—ba bjalo ka bareki le bathwadi—go na le ba bangwe bao ba holwago ke go šoma ga rena ka thata. Bona ba akaretša ditho tša malapa a rena le bahloki.
Ditho tša malapa a rena. Ge hlogo ya lapa e šoma ka thata go hlokomela ditho tša lapa la yona, e di hola bonyenyane ka ditsela tše pedi. Ya pele, e kgonthišetša gore di na le dinyakwa tša nama tša bophelo, e lego dijo, diaparo le madulo. Ka go re’alo e phethagatša boikarabelo bja yona bjo e bo neilwego ke Modimo bja go ‘babalela bao e lego ba gabo yona.’ (1 Timotheo 5:8) Ya bobedi, motho yo a fepago ba lapa ka mafolofolo o ruta ka mohlala bohlokwa bja go šoma ka thata. Shane, yo a tsopotšwego sehlogong se se fetilego, o re: “Tate ke mohlala o mobotse wa motho yo a nago mekgwa e mebotse ya go šoma gabotse. Ke monna yo a botegago yo a šomilego ka thata bophelo bja gagwe ka moka, nako e ntši a šoma e le mmetli. Mohlaleng wa gagwe ke ithutile bohlokwa bja go šoma ka diatla tša gago, o aga dilo tšeo di tlago go hola ba bangwe.”
Bahloki. Moapostola Paulo o ile a eletša Bakriste gore ba “šome ka thata, . . . gore [ba] be le seo [ba] ka se abelago yo mongwe yo a hlokago.” (Baefeso 4:28) Ruri ge re šoma ka thata go itlhokomela le go hlokomela ba malapa a rena, le rena re ka ba boemong bjo bobotse bja go thuša bao ba nyakago thušo. (Diema 3:27) Ka gona go šoma ka thata go dira gore re be le lethabo le legolwanyane la go nea.
DIRA GO FETA SEO SE KGOPELWAGO
Thutong ya gagwe e tumilego ya Thabeng, Jesu o itše: “Ge yo mongwe yo a nago le matla a go gapeletša go dira tirelo monabo wa khilomithara, eya le yena dikhilomithara tše pedi.” (Mateo 5:41) O ka diriša bjang molao wa motheo wo o lego mantšung ao mošomong wa gago? Go e na le gore o dire mo gonyenyane, tsoma ditsela tša go dira mo gontši go feta kamoo go nyakegago. Ipeele dipakane; iteke gore o dire mošomo wa gago gakaone goba kapejana go feta ka mo go letetšwego. Ikgantšhe le ka dikarolo tše dinyenyane tša mošomo wa gago.
Ge o dira go feta seo se kgopelwago, go ka direga gore o thabele mošomo wa gago. Ka baka la’ng? Ka gobane o laola ditiro tša gago. O dira mo go oketšegilego ka gobane o nyaka go dira bjalo, e sego ka gobane o gapeletšwa ke motho yo mongwe go dira bjalo. (Filemone 14) Tabeng ye, re ka gopola molao wa motheo wo o ngwadilwego go Diema 12:24, o rego: “Seatla sa diroto ke sona se tlago go buša, eupša seatla se se tšwafago se tla wela bokgobeng.” Ke therešo gore ke ba sego kae ba rena bao ba ka bago bokgobeng bja kgonthe. Lega go le bjalo, motho yo a dirago bonyenyane feela a ka nagana gore o dirilwe lekgoba, a ikwa ka mehla a swanetše go phetha tšeo ba bangwe ba di nyakago. Eupša motho yo a dirago go feta seo se kgopelwago—yo a dirago mo gontši ka gobane a kgetha go dira bjalo—o ikwa a laola bophelo bja gagwe. O dula a laola ditiro tša gagwe.
BEA MOŠOMO BOEMONG BJO BO SWANETŠEGO
Go šoma ka thata go swanetše go tšeelwa godimo, fela re dira gabotse ge re gopola gore go na le dilo tše dintši bophelong go feta go šoma. Ke therešo gore Beibele e kgothaletša boroto. (Diema 13:4) Eupša ga e kgothaletše go lemalela mošomo. Mmoledi 4:6 e re: “Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo.” Se se ra go re’ng? Se ra gore motho yo a lemaletšego mošomo a ka no se thabele moputso wa mošomo wa gagwe ge e ba boitapišo bja gagwe bo mo jela nako ka moka gotee le matla. Ge e le gabotse, mošomo wa gagwe o hloka mohola moo o swanago le “go kitimiša phefo.”
Beibele e ka re thuša go hlagolela pono e lekalekanego ka mošomo. Gaešita le ge e re re swanetše go šoma ka thata mošomong, e bile e re eletša gore re “kgonthišetše dilo tše bohlokwa kudu.” (Bafilipi 1:10) Dilo tše bohlokwa kudu ke dife? Tšona di akaretša go fetša nako o na le ba lapa le bagwera. Dilo tše bohlokwa kudu le go feta ke go swarega ka dilo tša moya, bjalo ka go bala Lentšu la Modimo le go naganišiša ka lona.
Bao ba bolokago bophelo bja bona bo lekalekane ba ka thabela mošomo wa bona le go feta. William, yo a tsopotšwego pejana, o re: “Yo mongwe wa batho bao nkilego ka ba šomela ke mohlala o mobotse kudu tabeng ya go ba le mekgwa e lekalekanego e mebotse ya go šoma. O šoma ka thata gomme o dirišana gabotse le bao a ba šomelago ka baka la mošomo wa gagwe wa maemo a godimo. Eupša ge le sobela, ge mošomo o phethilwe, o tseba tsela ya go šia mošomo mošomong gomme a lebiša tlhokomelo lapeng la gagwe le borapeding bja gagwe. Le gona na o a tseba gore ke’ng? Ke yo mongwe wa batho bao ba thabilego kudu bao ke ba tsebago!”
Ithute ka mo go oketšegilego
Kamoo o ka Hwetšago Katlego ya Kgonthe
Megato e mehlano e šomago e ka go thuša go hwetša katlego ya kgonthe.
Baithaopi ba Fetola Lefelo Kua Tuxedo
Dihlatse tša Jehofa kua United States le tša go tšwa dinageng tše dingwe di ithaopela modiro wa go aga kua Tuxedo, New York. Ka baka’ng?


text:
Bagolo—Na le tla Lapološa “Moya o Lapilego”?
Angela, * e lego kgaetšedi yo a sa nyalwago yo a lego nywageng ya bo-30, o bonagala a tšhogile. O letetše go kopana le bagolo. Ke eng seo ba tlago go mmotša sona? Ke therešo gore o ile a foša diboka tše sego kae, eupša o lapile kudu ka morago ga gore a šome letšatši ka moka a hlokometše batšofadi. Go oketša dipelaelong tša gagwe tša letšatši le letšatši, o tshwenywa kudu ke boemo bja mmagwe bja tša maphelo.
Ge e ba o be o etela Angela, o be o tla kgothatša bjang ‘moya wo o lapilego’? (Jer. 31:25) Sa pele, o be o tla lokišetša bjang leeto la bodiši leo le lapološago?
NAGANA KA MAEMO A BANA BENO
Ka dinako tše dingwe, ka moka ga rena re lapišwa ke mešomo ya rena ya boiphedišo goba boikarabelo bja ka phuthegong. Ka mohlala, moporofeta Daniele o ile a ‘ikwa a lapile kudu’ nakong ya ge a bona pono yeo a bego a sa kgone go e kwešiša. (Dan. 8:27) Ka moragonyana, o ile a thušwa ke morongwa Gabariele yo a ilego a tšwelela ponong yeo. Morongwa yo wa Modimo o ile a thuša Daniele gore a kwešiše pono yeo, a mo kgonthišetša gore dithapelo tša gagwe di kwelwe ke Jehofa e bile a mmotša gore e sa dutše e le “motho yo a rategago kudu.” (Dan. 9:21-23) Lebakeng le lengwe ka morago ga moo, mantšu ao a kgethilwego gabotse ao a ilego a bolelwa ke morongwa yo mongwe a ile a matlafatša moporofeta yoo yo a bego a lapile.—Dan. 10:19.
Ka mo go swanago, pele ga gore o etele modumedigotee le wena yo a ka bago a lapile goba a nolegile moko, iphe nako ya go nagana ka maemo a gagwe. Ipotšiše gore: Ke mathata afe ao a lebeletšanago le ona? Mathata ao a ka ba a mo fetša matla ka tsela efe? O na le dika dife tše dibotse? Richard, yo a nago le nywaga ya ka godimo ga e 20 a hlankela e le mogolo, o re: “Ke šetša kudu dika tše dibotse tša bana bešo.” O oketša ka gore: “Ka go ela hloko maemo a bona pele ga ge nka ba etela, ke nolofalelwa ke go nyaka ditsela tšeo ka tšona nka ba neago kgothatšo yeo e swanelago maemo a bona.” Ge e ba o tla be o sepela le mogolo yo mongwe leetong leo la bodiši, go re’ng le sa hlahlobe boemo bja ngwanabo rena yoo le le gotee?
DIRANG GORE BANA BABO LENA BA IKWE BA LOKOLOGILE
Mohlomongwe le a dumela gore batho ba lewa ke dihlong ge ba bolela ka ditaba tša bona. Ka mohlala: Ngwanabo rena a ka thatafalelwa ke go ikwa a lokologile ge bagolo ba mo etetše. Ka gona, le ka tloša lepheko leo bjang? Go myemyela ga lena go tšwa pelong le go bolela mantšu a sego kae a kgothatšago go ka ba le mafelelo a mabotse. Michael, yo a nago le nywaga ya ka godimo ga e 40 a hlankela e le mogolo, gantši o thoma ketelo ya gagwe ka gore: “E nngwe ya ditokelo tše dibotse kudu tša mogolo ke go etela bana babo magaeng a bona gore a ba tsebe gakaone. Ka gona, ke be ke tloga ke fagahletše ketelo ya rena ya lehono.”
Mohlomongwe le ka thoma ka go rapela go tšwa pelong ge le fihla go yena. Moapostola Paulo dithapelong tša gagwe o ile a bolela gabotse ka tumelo, lerato le kgotlelelo tša bana babo. (1 Bathes. 1:2, 3) Ge le bolela tsela yeo le ikwago ka yona ka dika tše dibotse tšeo bana babo lena ba di bontšhago, ge e le gabotse le lokišetša dipelo tša lena le tša bona gore le be le poledišano e agago. Mantšu a lena le ona a ka ba a fodišago. Ray, e lego mogolo yo a nago le phihlelo, o lemogile gore: “Ka dinako tše dingwe, ka moka ga rena re lebala dilo tše dibotse tšeo re di dirago. Ka gona ge motho yo mongwe a re gopotša ka tšona, seo se lapološa moya wa rena.”
FETIŠETŠANG MPHO E ITŠEGO YA MOYA
Go swana le Paulo, le lena le ka fetišetša “mpho e itšego ya moya” ka gore le bolele ka taba e itšego e tšwago Mangwalong, gaešita le ge e le temana e tee feela. (Baroma 1:11) Ka mohlala, ngwanabo rena yo a gateletšegilego a ka ikwa a se na mohola go swana le mopsalme yo a ilego a ipapetša le ‘lekuka le le omeletšego ka gare ga muši.’ (Ps. 119:83, 176) Ka morago ga gore le hlalose ka boripana seo se bolelwago ke mantšu ao, le ka kgodiša ngwanabo rena gore ‘ga se a lebala’ ditaelo tša Modimo.
Ka tsela e swanago, na seswantšho sa mabapi le tšhelete e timetšego ya tšhipi ya terakema se ka se kgome kgaetšedi yo a arogilego phuthegong goba yo a fokoditšego lebelo tirelong ya gagwe? (Luka 15:8-10) Tšhelete yeo e timetšego ya tšhipi e ka no ba e be e le karolo ya pheta e bohlokwahlokwa yeo e dirilwego ka ditšheletiana tše ntši tša silifera. Ge le ahlaahla seswantšho seo, kgaetšedi yo a ka thušwa go bona gore ke karolo e bohlokwa ya phuthego ya Bokriste. Ka morago ga gore le ahlaahle taba ye, le ka gatelela tsela yeo Jehofa a mo hlokomelago ka yona ka ge e le yo mongwe wa dinku tša gagwe tše dinyenyane.
Gantši badumedigotee le rena ba rata go bolela seo ba se naganago ka Beibele. Ka gona o se ke wa bolela kudu! Ka morago ga go bala temana yeo e šomago boemong bja bona, o ka kgetha lentšu goba sehlopha sa mantšu gomme o ba kgopele gore ba a hlalose. Ka mohlala, ka morago ga go bala 2 Bakorinthe 4:16, mogolo a ka botšiša gore: “Na o kile wa bona ditsela tšeo Jehofa a go mpshafatšago ka tšona?” Mokgwa wo o ka dira gore o “kgothatšane” le modumedigotee le wena e le ruri.—Baroma 1:12.
Le gona o ka lapološa modumedigotee le wena ka gore o ahlaahle motho yo a itšego yoo go bolelwago ka yena ka Beibeleng wa maemo a swanago le a gagwe. Ngwanabo rena yo a ikwago a feletšwe ke kholofelo a ka thabela go bolela ka batho ba bjalo ka Hanna goba Epaforodito, bao ka dinako tše dingwe ba bego ba gateletšegile eupša ba dula ba le bohlokwa mahlong a Modimo. (1 Sam. 1:9-11, 20; Bafil. 2:25-30) Go re’ng o sa ahlaahle e mengwe ya mehlala e mebotse ya ka Beibeleng ge go nyakega?
KGONTHIŠEGANG GORE LE A BOELA
Bontšhang gore le kgahlegela bana babo lena le dikgaetšedi ka gore le boele go bona ka morago ga ketelo ya pele. (Dit. 15:36) Ge le phetha leeto la bodiši, e ka ba mo go holago gore le bee nako yeo le tlago go tšea karolo bodireding le le gotee. Ge mogolo yo a nago le phihlelo yo a bitšwago Bernard a kopana gape le ngwanabo rena goba kgaetšedi yo a sa tšwago go mo etela, ka bohlale o nyaka go tseba ge keletšo yeo a mo neilego yona e šoma ka go mmotšiša gore: “Mpotše, na keletšo yela e ile ya šoma?” Ge o bontšha kgahlego e bjalo, gona o tla kgona go bona ge e ba go sa dutše go nyakega thušo e oketšegilego.
Go feta le ge e le neng pele, bana babo rena le dikgaetšedi ba nyaka go ikwa ba hlokometšwe, ba kwešišwa le go ratwa. (1 Bathes. 5:11) Ka gona, pele ga ge le ka dira leeto la bodiši, ipheng nako ya go naganišiša ka maemo a bana babo lena. Rapelelang taba yeo. Kgethang mangwalo a swanetšego. Ke moka le tla hwetša mantšu a swanetšego a go lapološa “moya o lapilego”!
^ ser. 2 Maina a fetotšwe.


text:
NA GO HLAMILWE?
Go kwa mo go Makatšago ga Tšie e Bitšwago Katydid
TŠIE ya sethokgweng e bitšwago katydid ya kua Amerika Borwa (Copiphora gorgonensis) e na le ditsebe tša botelele bja ka tlase ga milimithara, eupša di šoma go swana le kamoo ditsebe tša batho di šomago ka gona. Tšie ye e kgona go kgetholla medumo ya mehutahuta go tšwa mafelong a kgole. Ka mohlala, e kgona go kwa phapano magareng ga modumo wa tšie e nngwe ya katydid le modumo o hlabago wa mankgagane wo o tsomago.
Ela hloko: Ditsebe tša tšie ya katydid di maotong a yona a ka pele. Ka go swana le tsebe ya motho, tsebe ya tšie ya katydid e kgoboketša modumo, e a o fetoša gomme ya o sekaseka. Eupša borathutamahlale ba utolotše setho sa moswananoši ka gare ga tsebe ya tšie ye, e lego mokoti wo o tletšego ka seela se se pitleleditšwego wo o swanago le paluni yeo e telefaditšwego. Setho se, seo se bitšwago acoustic vesicle, se šoma go swana le kgopanatsebe ya diamuši eupša ke se senyenyane kudu. Setho se seo se bitšwago acoustic vesicle ke sona se dirago gore tšie ya katydid e kwe ka tsela ye e makatšago.
Moprofesara Daniel Robert wa Sekolo sa Dithutamahlale tša Thutaphedi sa Yunibesithi ya Bristol kua United Kingdom, o re selo se seo se utolotšwego se tla thuša baentšeneare “go hlama dilo tša go thuša go kwa tše dinyenyane le tšeo di šomago ka tsela e nepagetšego kudu go feta le ge e le neng pele.” Banyakišiši ba dumela gore se se tla tsenya letsogo le boentšeneareng bja thekinolotši ya go hlama dilo tša modumo o phagamego kudu bja moloko o latelago, go akaretša le ditshepedišo tša go tšea diswantšho dipetleleng.
O nagana eng? Na go kwa mo go makatšago ga tšie e bitšwago katydid go bile gona ka tlhagelelo? Goba na go hlamilwe?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Georgia
Aerodromis Dasahleba 13th Street, No. 10
TBILISI, 0182
GEORGIA
+995 32-276-23-59
Dinako tša go Bona Meago ya Lekala
Mošupologo go fihla Labohlano
Go thoma ka 8:30 a.m. go ya go 10:30 a.m. le go thoma ka 1:30 p.m. go ya go 3:30 p.m.
Go bona meago go tšea metsotso e 30
Mešomo yeo e dirwago
Go fetolelwa dikgatišo tše di theilwego Beibeleng ka Seazerbaijan, Segeorgia le Sekurdish Cyrillic. Go rekhotwa dilo tše di theetšwago le dibidio ka maleme a.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Ukraine
Lvivska Street 64
Briukhovychi
79491 LVIV
UKRAINE
+38 032-240-9200
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 10:30 a.m. le go thoma ka 1:00 p.m. go ya go 3:30 p.m.
Go bona meago go tšea iri e tee le seripa
Mešomo yeo e dirwago
Go okamelwa modiro wa diphuthego tša Dihlatse tša Jehofa tša ka godimo ga tše 1 700 gotee le modiro wa go agwa ga Diholo tša Mmušo Ukraine. Go fetolelwa dikgatišo tše di theilwego Beibeleng ka Seukraine.


text:
DOMINICAN REPUBLIC
Tšhemo ya se-Creole sa Haiti
Go Thoma Modiro Tšhemong ya se-Creole sa Haiti
Batho ba tšhemong ya Sepanishi ba be ba arabela gabotse kudu. Lega go le bjalo, ge nako e dutše e tšwela pele, batho bao ba bolelago maleme a mangwe ba ile ba hudugela nageng ye gomme le bona ba arabela gabotse molaetšeng wa rena wo o neago kholofelo. Nageng ya kgauswi le ye ya Haiti, se-Creole sa Haiti ke sona se bolelwago kudu. Gaešita le ge ka dinako tše dingwe Dominican Republic e be e sa dirišane gabotse le Haiti, batho ba bantši bao ba šomago Dominican Republic ba tšwa Haiti, gomme ba oketšegile kudu nywageng ya morago bjale.
Ka nywaga e mentši, batho bao ba bolelago se-Creole sa Haiti bao ba thabelago molaetša wa therešo ba be ba romelwa diphuthegong tša Sepanishi gore ba thušwe moyeng. Lega go le bjalo, e le gore batho ba bjalo ba thušwe gabotse moyeng, ka 1993 Sehlopha se Bušago se ile sa laela lekala la Guadeloupe gore le romele babulamadibogo ba kgethegilego bao ba šomago tšhemong yeo e hlokometšwego ke lekala leo gore ba yo hlankela tšhemong ya se-Creole sa Haiti kua Dominican Republic. Barnabé le Germaine Biabiany e bile ba bangwe ba banyalani ba bararo bao ba ilego ba ithaopela go hudugela moo. Barnabé o re: “Mathomong re be re na le diporoutšha tše pedi feela ka se-Creole sa Haiti. Dikgatišo tše dingwe ka moka di be di le ka Sefora, ka gona re ile ra swanelwa ke go fetolela dikgatišo ka moka go tloga go Sefora go ya go se-Creole sa Haiti.”
Ka January 1996, go be go na le bagoeledi ba senyane kua Higüey le ba lesome kua Santo Domingo bao ba bego ba ikemišeditše go thekga sehlopha sa se-Creole sa Haiti. Ka gona metseng yeo ka bobedi go ile gwa thongwa dihlopha tšeo mafelelong e bilego diphuthego. Lega go le bjalo, diphuthego tšeo di ile tša se sa ba gona ka ge go be go bonala batho ba bantši ba Haiti ba be ba nyaka go ithuta Sepanishi gomme ba bona go le kaone gore ba ye diphuthegong tša Sepanishi. Barnabé o hlalosa gore: “Re ile ra ba le seboka le bana babo rena bao ba šomago Lefapheng la Tirelo, gomme phetho ya ba gore re tšwe re emišitše ka modiro tšhemong ya se-Creole sa Haiti.”
Tšhemo ya se-Creole sa Haiti e Šongwa Lefsa
Ka 2003, Sehlopha se Bušago se ile sa romela banyalani ba baromiwa e lego Dong le Gladys Bark go yo šoma tšhemo ya se-Creole sa Haiti kua Dominican Republic. Ba ile ba šoma tšhemo ya motseng wa Higüey nywaga e mebedi gomme ba thoma go bona mafelelo a mabotse. Ka June 1, 2005, go ile gwa hlongwa phuthego ya se-Creole sa Haiti. Dong Bark, Barnabé Biabiany le moromiwa yo mongwe yo a bitšwago Steven Rogers, ba ile ba sepela naga yeo ka moka ba sa lape ba šoma tšhemo ya se-Creole sa Haiti.
Modiro wa boboledi o ile wa tšwela pele gabotse, gomme gwa hlongwa diphuthego tše dingwe. Ka September 1, 2006, go ile gwa hlongwa tikologo ya mathomo ya se-Creole sa Haiti. Tikologo yeo e be e bopša ke diphuthego tše šupago le dihlopha tše pedi, gomme Barnabé Biabiany e le molebeledi wa tikologo.
Nywageng e latetšego, baromiwa ba bangwe ba oketšegilego ba ile ba romelwa Dominican Republic go yo šoma tšhemong ya se-Creole sa Haiti. Go oketša moo, baithaopi ba bangwe ba bantši ba ile ba tla go tlo thuša ba etšwa Canada, United States, Yuropa le dinageng tše dingwe. Sehlopha sa bana babo rena bao ba swanelegago se ile sa abelwa go ruta bana babo rena le dikgaetšedi ba go tšwa dinageng tše dingwe le ba lefelong leo leleme la se-Creole sa Haiti.
Batho ba bantši ba nagana gore ge motho yo a sa tšwego Haiti a tseba se-Creole sa Haiti go ra gore ke yo mongwe wa Dihlatse tša Jehofa
Taba ya gore bagoeledi ba bantši ba Dominican ba dira boiteko bja go ithuta se-Creole sa Haiti e tloga e kgoma dipelo tša batho bao ba tšwago Haiti. Gona bjale ge mogoeledi wa Dominican a hlalosetša motho wa Haiti therešo ya Beibele ka se-Creole sa Haiti, seo se fokotša go se kwane mo go ka bago go le gona gomme sa dira gore go be bonolo go bolela ka molaetša wa Mmušo. Bana babo rena ba bantši kudu ba ithutile leleme leo moo batho ba bantši ba naganago gore ge motho yo a sa tšwego Haiti a tseba se-Creole sa Haiti go ra gore ke yo mongwe wa Dihlatse tša Jehofa.
Go bontšha tsela yeo batho ba setšo se sengwe ba kgomegago ka yona ge re ba bontšha kgahlego, ela hloko phihlelo ya kgaetšedi wa mmulamadibogo wa kua Dominican yo a tsenego klase ya go ithuta se-Creole sa Haiti. Ge kgaetšedi yo a be a le bodireding, o ile a kopana le banyalani bao ba thabelago ba go tšwa Haiti. O ile a boela go bona e le gore a thome thuto ya Beibele. O re: “Ge ke fihla, ke ile ka dumediša mosadi wa gona ka go mo atla lerameng, ka ge ye e le tsela yeo basadi ba Dominican Republic ba tlwaetšego go dumedišana ka yona. Mosadi yoo o ile a thoma go lla. Ke ile ka mmotšiša gore: ‘Bothata ke’ng?’ Ke moka a re: ‘O motho wa mathomo wa go ntumediša ka go nkatla ga e sa le ke thoma go dula nageng ye.’”
Jehofa o šegofaditše go šoma ka thata ga bana babo rena tšhemong ye moo go feleleditšego ka koketšego e kgolo. Ka September 1, 2009, go be go na le diphuthego tše 23 le dihlopha tše 20 tša se-Creole sa Haiti, ka gona go ile gwa hlongwa tikologo ya bobedi. Palo ya bao ba bilego gona Segopotšong ka 2011 e bontšhitše gore go be go sa tlo ba le koketšego. Ka mohlala, bagoeledi ba 11 ba torotswaneng ya Río Limpio ba ile ba thabela go ba le batho ba 594 Segopotšong. Le gona ge go be go rulaganywa gore go be le Segopotšo toropong ya Las Yayas de Viajama, yeo go se nago bagoeledi, go ile gwa tla batho ba 170. Ka September 2011, go be go na le diphuthego tše 33 le dihlopha tše 21 tšhemong ya se-Creole sa Haiti. Ka go re’alo, go ile gwa hlongwa tikologo e nngwe ka 2012.
Lekala la Dominican Republic le la Haiti a šomile gotee go tlwaetša bana babo rena ba dinageng tše ka bobedi. Go ile gwa swarwa diklase tše hlano tša Sekolo sa Beibele sa Bana Babo Rena Bao ba Sego Lenyalong ka se-Creole sa Haiti gotee le diklase tše nne tša Sekolo sa Beibele sa Banyalani ba Bakriste.


text:
Ke Dilo Dife Tšeo di Bontšhago Gore re Phela “Mehleng ya Bofelo,” Goba ‘Nakong ya Bofelo’?
Karabo ya Beibele
Beibele e hlalosa ditiragalo le maemo ao a tlago go bontšha gore re phela mehleng ya “bofelo bja tshepedišo [ya gona ba bjale] ya dilo,” goba bofelo bja lefase. (Mateo 24:3) Beibele e bitša dinako tše gore ke “mehla ya bofelo” goba ‘nako ya bofelo.’ (2 Timotheo 3:1; Daniele 8:
Dintwa tše dintši kudu.
—Mateo 24:7; Kutollo 6:4.
Tlala.
—Mateo 24:7; Kutollo 6:5, 6.
Ditšhišinyego tše dikgolo tša lefase.
—Luka 21:11.
Go ata ga “malwetši” a šoro.
—Luka 21:11.
Koketšego ya bosenyi.
—Mateo 24:12.
Go senywa ga lefase ke batho.
—Kutollo 11:18.
Go oketšega ga batho ba go hloka molao, ba go se “leboge, ba go se botege, . . . ba ba sa ikemišetšago go amogela tumelelano le ge e le efe, bathomeletši, ba se nago boitshwaro, ba bogale, ba go se rate go loka, baeki, ba hlogothata, [le bao] ba tletšego boikgantšho.”
—2 Timotheo 3:1-4.
Go phumega ga manyalo, le batho bao ba “se nago lerato la tlhago” gotee le bana “ba go se kwe batswadi.”
—2 Timotheo 3: 2, 3.
Batho ba bantši ga ba sa rata Modimo.—Mateo 24:12.
Madumedi a mantši a tletše ka bofora.
—2 Timotheo 3:5.
Go kwešiša diporofeto tša Beibele kutšwanyana, go akaretša le tšeo di bolelago ka mehla ya bofelo.
—Daniele 12:4.
Go bolelwa ga ditaba tše dibotse tša Mmušo wa Modimo lefaseng ka moka.
—Mateo 24:14.
Batho ba bantši ga ba šetše selo e bile ba kwera taba ya gore re phela mehleng ya bofelo.
—Mateo 24:37-39; 2 Petro 3:3, 4.
Go phethagala ka nako e tee ga diporofeto tše ka moka, e sego feela tše sego kae goba bontši bja tšona.
—Mateo 24:33.
Na re phela “mehleng ya bofelo”?
Ee. Go latelana ga ditiragalo tšeo di lego ka Beibeleng le maemo a sa kgahlišego a lefase le, go re bontšha gore mehla ya bofelo e thomile ka 1914. Ka ngwaga woo, Mmušo wa Modimo o ile wa thoma go buša legodimong. Selo sa pele seo Mmušo wo o se dirilego ke go raka Sathane le batemona ba gagwe legodimong gomme wa thibela gore ba se dire dilo ka boithatelo mo lefaseng. (Kutollo 12:7-12) Re bona gore Sathane o tutuetša batho ka baka la mekgwa ya bona le ditiro tša bona, e lego seo se dirago gore dinako tše tša mehla ya bofelo go be “thata go lebeletšana le tšona.”—2 Timotheo 3:1.
Ithute ka mo go oketšegilego
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.
Na o Swanetše go Boifa Bofelo bja Lefase?
O ka makatšwa ke seo ge e le gabotse Beibele e se bolelago ka bofelo bja lefase.
Ntwa ya Haramagedone ke Eng?
Lentšu Haramagedone le tšwelela gatee feela ka Beibeleng, eupša ntwa ye go bolelwa ka yona Mangwalong ka moka.


text:
Karolo 15
Moporofeta Yoo a Lego Bothopša o Bona Dilo Tšeo di Tlago go Direga Nakong e Tlago
Daniele o porofeta ka Mmušo wa Modimo gotee le go tla ga Mesia. Babilona e a wa
DANIELE, mofsa yoo a botegago kudu, o ile a išwa bothopša Babilona pele Jerusalema e senywa. Yena gotee le Bajuda ba bangwe—bao ba bego ba išitšwe bothopša ge Mmušo wa Juda o fedišwa—ba ile ba newa tokologo e lekanyeditšwego ke bathopi ba bona. Modimo o ile a šegofatša Daniele kudu nakong e telele yeo a e feditšego a le Babilona, a mo phološa lehung moleteng wa ditau gaešita le go mmontšha dipono tšeo di ilego tša dira gore a kgone go bona dilo tšeo di bego di tla direga nakong e telele e tlago. Diporofeto tše bohlokwa kudu tša Daniele di be di bolela ka Mesia gotee le pušo ya Gagwe.
Daniele o tsebišwa gore Mesia o tla tla neng. Daniele o ile a botšwa gore ke neng moo batho ba Modimo ba bego ba ka letela go tla ga “Motlotšwa Mo-êta-pele”—Dibeke tše 69 tša nywaga ka morago ga gore go ntšhwe taelo ya gore marako a Jerusalema a tsošološwe le go agwa lefsa. Beke e tlwaelegilego e na le matšatši a šupago; beke ya nywaga e bopša ke nywaga e šupago. Taelo yeo e ile ya ntšhwa nako e telele ka morago ga mehla ya Daniele, ke gore ka 455 B.C.E. Go tloga ka nako yeo, “dibeke” tše 69 di ile tša tšea nywaga e 483 gomme tša fela ka 29 C.E. Karolong e latelago ya kgatišo ye, re tla bona seo se ilego sa direga ka ngwaga woo. Le gona, Daniele o ile a bonela pele gore Mesia a ka “se kê a hlwa a e-ba xôna,” goba o tla bolawa, bakeng sa tebalelo ya dibe.—Daniele 9:24-26.
Mesia e tla ba Kgoši Legodimong. Ponong yeo e sa tlwaelegago ya legodimo, Daniele o bone Mesia, yo a bitšwago “e mongwê . . . e kexo ké Morwa-motho,” a batamela sedulo sa Jehofa sa bogoši. Jehofa a mo nea “boxoši le kxodišô le mmušô.” Mmušo woo o be o tla ba gona ka mo go sa felego. Daniele o ile a tsebišwa taba e nngwe e kgahlišago mabapi le Mmušo wa Mesia—Kgoši e tla abelana le ba bangwe bogoši bja yona, e lego sehlotswana seo se bitšwago “bakxêthwa ba Yo-xodimo-dimo.”—Daniele 7:13, 14, 27.
Mmušo woo o tla fediša mebušo ya lefase le. Modimo o ile a nea Daniele bokgoni bja go hlatholla toro yeo e ilego ya gakantšha Nebukadinetsara, kgoši ya Babilona. Kgoši e be e bone seswantšho se segolo se se nago le hlogo ya gauta, sehuba le matsogo a silifera, mpa le dirope tša koporo, maoto a tšhipi gomme dinao e le tša tšhipi yeo e tswakanego le letsopa. Lefsika leo le kgomogilego thabeng le ile la betha dinao tša seswantšho seo gomme la se pšhatlaganya gore e be lerole. Daniele o hlalositše gore dikarolo tša seswantšho seo di be di swantšhetša mebušo e megolo ya lefase ka go latelana ga yona, go thoma ka Babilona yeo e bego e swantšhetšwa ke hlogo ya gauta. Daniele o ile a bonela pele gore mehleng ya mmušo wa mafelelo o matla wa lefase le le kgopo, Mmušo wa Modimo o tla tšea kgato. O tla fediša mebušo ka moka ya lefase le. Ke moka, o tla buša ka mo go sa felego.—Daniele, kgaolo 2.
Bjalo ka monna yo a tšofetšego, Daniele o ile a phela go fihlela a bona Babilona e e-wa. Kgoši Korese o ile a fenya motse woo bjalo ka ge baporofeta ba be ba boletše e sa le pele. Nakwana ka morago ga moo, Bajuda ba ile ba lokollwa bothopša—ka nako e beilwego, ka morago ga go dirwa lešope ga naga ya bona ka nywaga e 70 mo go boletšwego e sa le pele. Mafelelong ka tlase ga tlhahlo ya babuši ba botegago, baperisita le baporofeta, Bajuda ba ile ba aga Jerusalema le go tsošološa tempele ya Jehofa. Lega go le bjalo, ke’ng seo se bego se tla direga ka morago ga nywaga yeo e 483?
Ithute ka mo go oketšegilego
Mmušo wa Modimo o Thomile go Buša Neng? (Karolo 1)
Ge e ba o tseba karabo, na o ka hlalosetša motho yo mongwe go tšwa Beibeleng?


text:
Modiro wa Dihlatse tša Jehofa o Thekgwa Bjang ka tša Ditšhelete?
Modiro wa rena wa boboledi o thekgwa kudu ka ditšhelete ke meneelo ya boithatelo yeo e tšwago go Dihlatse tša Jehofa. Dibokeng tša rena ga go ntšhiwe dikoleke, le gona ga se gwa letelwa gore ditho tša phuthego di ntšhe karolo ya lesome. (Mateo 10:7, 8) Go e na le moo, mafelong a rena a diboka go na le mapokisi a meneelo e le gore ge e ba motho a kganyoga go neela a ka dira bjalo. Ga go bolelwe maina a bao ba ntšhago meneelo.
Lebaka le lengwe la gore re kgone go hlokomela ditšhelete tša rena gabotse ke gore ga re na baruti bao ba lefšago. Go oketša moo, Dihlatse ga di lefše gore di ye ka ntlo le ntlo le gona mafelo a rena a borapedi ga se a mabaibai.
Meneelo le ge e le efe yeo e romelwago diofising tša makala a Dihlatse tša Jehofa e dirišetšwa go thuša bao ba wetšwego ke dikotsi tša tlhago, go hlokomela baromiwa ba rena le badiredi ba basepedi, go thuša go aga mafelo a rena a borapedi dinageng tšeo di diilago le go gatiša Dibeibele le dikgatišo tše dingwe tša Bokriste gotee le go di romela mafelong a mangwe.
Motho yo mongwe le yo mongwe o dira phetho ya ge e ba a nyaka go ntšha moneelo wa go lefelela ditshenyagalelo tša lefelong la gabo, tša modiro wa rena wa lefaseng ka bophara goba ka bobedi. Ka mehla phuthego e nngwe le e nngwe e nea ditho tša yona pego ya ditšhelete.
Ithute ka mo go oketšegilego
Bidio e Kopana: Kamoo Dihlatse tša Jehofa di Thekgago Modiro wa Tšona ka tša Ditšhelete
Bona kamoo modiro wa rena o thekgwago ka tša ditšhelete le kamoo go ntšhwago meneelo lefaseng ka bophara.


text:
APRIL 29, 2014
NICARAGUA
Ditšhišinyego tša lefase kua Nicaragua
Ka Mošupologo, April 14, 2014, tšhišinyego ya lefase ya bogolo bja 5,1 e ile ya senya kua leboabodikela bja Managua, Nicaragua. Ye e bile e nngwe ya ditšhišinyego tšeo di diregilego morago bjale go latela ditšhišinyego tšeo di bilego gona tikologong yeo matšatšing a mane a fetilego; tšhišinyego e kgolo e bile ya bogolo bja 6,6 mo sekaleng sa Richter. Ofisi ya Lekala ya Bogareng bja Amerika ya Dihlatse tša Jehofa kua Mexico e kgonthišitše gore ga go na Dihlatse tšeo di gobetšego. Magae a 7 a Dihlatse a sentšwe gomme a 21 a senyegile o šoro. Holo ya Mmušo e tee, e lego lefelo la borapedi la Dihlatse tša Jehofa, yeo e lego toropong ya Nagarote le yona e sentšwe o šoro. Ka baka leo, diphuthego tše pedi tša Dihlatse tša Jehofa di ile tša kopanela lefelong la go emiša dikoloi la Holong ya Mmušo go swarela segopotšo sa ngwaga le ngwaga sa lehu la Jesu Kriste. Batho ba fetago 530 ba ile ba ba gona mantšiboeng ao, go akaretša le ba bantši bao e bego e se Dihlatse. Ofisi ya lekala e ile ya nea badumedigotee bao ba senyagaletšwego ke magae thušo le madulo a nakwana.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Ditšhabatšhaba, mogala +1 718 560 5000
Bogareng bja Amerika: Gamaliel Camarillo, mogala +52 555 133 3048


text:
Bakeng sa Bafsa
Phema go Rata Maemo!
Ditaelo: Dira mošomo wo lefelong le le homotšego. Ge o dutše o bala mangwalo, ipone o le mmogedi o bogetše seo se diregago. Bona tiragalo. Ekwa mantšu. Ikwe kamoo baanegwathwadi ba ikwago ka gona. Dira gore taba e phele.
Baanegwathwadi: Dafida, Abesalomo le Joaba
Kakaretšo: Abesalomo o leka go amoga tatagwe sedulo sa bogoši.
SEKASEKA DITIRAGALO TŠE.—BALA 2 SAMUELE 14:25-33; 15:1-17; 18:9-17, 30-33.
Hlalosa ponagalo ya Abesalomo, go ya kamoo o mo akanyago ka gona. (Bala gape 2 Samuele 14:25, 26.)
O akanya gore boemo bja Abesalomo bja kgopolo e be e le bofe le gore lentšu la gagwe le be le kwagala bjang ge a be a leka go thopa dipelo tša bao ba tlelago go nyaka kahlolo ya toka? (Bala gape 2 Samuele 15:2-6.)
O lemoga’ng ka semelo sa Abesalomo tiragalong yeo e ngwadilwego go 2 Samuele 14:28-30?
NYAKIŠIŠA.
Abesalomo o be a ile a dira eng gore a kgone go hwetša sedulo sa bogoši? (Go go thuša go hwetša karabo: Bala 2 Samuele 13:28, 29. Aminone e be e le morwa yo mogolo wa Dafida gomme ka baka leo e be e le yena a bego a swanetše go dula sedulong sa bogoši.)
Go sa šetšwe go rata ga gagwe maemo le go leka go ikhweletša letago, tsela yeo Abesalomo a bolokilwego ka yona e bontšha bjang kamoo ge e le gabotse a bego a lebelelwa ka gona? (Bala gape 2 Samuele 18:17.)
O nagana gore ke eng seo se ka bago se dirile gore Abesalomo a be le moya wa go rata maemo? (Bakeng sa go bapiša, bala seo se bolelwago ka Dioterefe go 3 Johane 9, 10.)
Dafida o ile a kgongwa bjang ke ditiro tša Abesalomo? (Go go thuša go hwetša karabo: Bala Psalme 3, yeo Dafida a e ngwadilego nakong ya borabele bja Abesalomo.)
DIRIŠA SEO O ITHUTILEGO SONA. NGWALA SEO O ITHUTILEGO SONA KA . . .
Kotsi ya moya wa go rata maemo.
Bohloko bjoo ditiro tša motho di ka bo bakelago ba bangwe, go akaretša le batswadi ba gagwe.
DINTLHA TŠE OKETŠEGILEGO TŠE O KA DI DIRIŠAGO.
O ka wela bjang molabeng wa go rata maemo?
O ka phema bjang go phegelela boikgantšho bjo bo feteletšego?
KE KAROLO EFE YA PEGO YE YEO O HWEDITŠEGO E LE E HOLAGO KUDU, GOMME KA BAKA LA’NG?
Tšhišinyo: Akanya ka mafelelo a fapanego a pego ye. Ke eng seo se bego se tla direga ge nkabe Abesalomo a ile a ikokobetša go e na le go rata maemo?—Diema 18:12.